Gbɔgbɔ La Ƒe Kutsetse—Ŋutifafa\nGBE BUBU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italy Tokunɔgbe Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nESI wònye be míele xexe si me xaxawo bɔ ɖo me ta la, ele be míaʋli vevie be ŋutifafa nasu mía si. Ke hã, ne ŋutifafa aɖe si nu su mía si gɔ̃ hã la, míedzea agbagba be míakpɔ eta. Nya kae Mawu ƒe Nya la gblɔ si ate ŋu akpe ɖe mía ŋu be míaƒe asi nasu ŋutifafa vavãtɔ si nɔa anyi ɖaa la dzi? Eye aleke míate ŋu akpe ɖe ame bubuwo ŋu be woawo hã woakpɔ ŋutifafa?\nNU KAWOE MÍEHIÃ BE ŊUTIFAFA VAVÃTƆ NASU MÍA SI?\nHafi míagblɔ be ŋutifafa ememetɔ su mía si la, ele be míase le mía ɖokui me be míele dedie eye míaƒe susu dze akɔ anyi. Ele hã be xɔlɔ̃wɔwɔ ƒe kadodo nyui nanɔ mía kple amewo dome. Vevietɔ wu la, hafi ŋutifafa si nɔa anyi ɖaa nasu mía si la, ele be míana xɔlɔ̃wɔwɔ ƒe kadodo kplikplikpli nanɔ mía kple Mawu dome. Aleke míate ŋu awɔ esiae?\nAgbemedzimaɖitsitsiwo wɔe be ŋutifafa bu ɖe amewo\nNe míewɔna ɖe Yehowa ƒe sewo kple mɔfiame dzɔdzɔeawo dzi la, míeɖenɛ fiana be míeɖoa ŋu ɖe eyama ŋu eye míedi be ŋutifafa nanɔ mía kplii dome. (Yer. 17:7, 8; Yak. 2:22, 23) Esia wɔnɛ be eya hã tena ɖe mía ŋu, eye wòtsɔa ŋutifafa ememetɔ yraa mí. Yesaya 32:17 gblɔ be: “Dzɔdzɔenyenye vavãtɔ me tsonu anye ŋutifafa, eye dzɔdzɔenyenye vavãtɔ ƒe kutsetse anye tomefafa kple dedienɔnɔ tegbee.” Ne míeɖoa to Yehowa tso dzi blibo me la, ŋutifafa vavãtɔ si nye ememetɔ asu mía si.—Yes. 48:18, 19.\nNu bubu si kpena ɖe mía ŋu míekpɔa ŋutifafa si nɔa anyi ɖaa ye nye nunana tɔxɛ aɖe si tso mía Fofo si le dziƒo la gbɔ—eyae nye eƒe gbɔgbɔ kɔkɔea.—Dɔw. 9:31.\nMAWU ƑE GBƆGBƆ KƆKƆEA KPENA ÐE MÍA ŊU MÍEKPƆA ŊUTIFAFA\nNu etɔ̃lia si apostolo Paulo yɔ be enye “gbɔgbɔ la ƒe kutsetse” ƒe akpa aɖe ye nye ŋutifafa. (Gal. 5:22, 23) Esi wònye be Mawu ƒe gbɔgbɔ lae naa ŋutifafa ta la, ele be míaɖe mɔ be gbɔgbɔ kɔkɔea nafia mɔ mí ale be ŋutifafa vavãtɔ nasu mía si. Na míadzro nu eve aɖewo siwo míate ŋu awɔ be Mawu ƒe gbɔgbɔa nakpe ɖe mía ŋu ŋutifafa nasu mía si la me.\nGbã, ne míexlẽa Mawu ƒe Nya si tso eƒe gbɔgbɔ me la edziedzi la, gbɔgbɔa kpena ɖe mía ŋu ŋutifafa sua mía si. (Ps. 1:2, 3) Ne míele ŋugble dem le Biblia me gbedeasia ŋu la, Mawu ƒe gbɔgbɔa kpena ɖe mía ŋu míekpɔa Yehowa ƒe susu le nya geɖe ŋu. Le kpɔɖeŋu me, míeva kpɔa ale si wòkpɔtɔ nye ŋutifafame kple nu si tae ŋutifafa le vevie nɛ nenema gbegbe ɖo. Ne míewɔna ɖe nufiame siawo siwo le Mawu ƒe Nyaa me dzi la, ŋutifafa geɖe sua mía si le agbe me.—Lod. 3:1, 2.\nEvelia, ele be míado gbe ɖa abia Mawu be wòana eƒe gbɔgbɔ kɔkɔea mí. (Luka 11:13) Yehowa do ŋugbe na mí be ne míebia yeƒe kpekpeɖeŋu la, “Mawu ƒe ŋutifafa, si ƒo gɔmesesewo katã ta la, adzɔ [míaƒe] dziwo kple [míaƒe] tamesusuwo ŋu to Kristo Yesu dzi.” (Flp. 4:6, 7) Ne míedoa gbe ɖa edziedzi biaa Yehowa be wòana eƒe gbɔgbɔ kɔkɔea mí la, mía Mawu la nana ŋutifafa ememetɔ si sua ame siwo le xɔlɔ̃wɔwɔ ƒe kadodo kplikplikpli me kplii la ɖeɖe ko si la yɔa mí fũu.—Rom. 15:13.\nAleke ame aɖewo wɔ Ŋɔŋlɔawo me aɖaŋuɖoɖo sia dzi hewɔ tɔtrɔ siwo hiã le woƒe agbe me ale be ŋutifafa si nɔa anyi ɖaa la va le wo kple Yehowa dome, ŋutifafa ma su woawo ŋutɔwo si eye wòle wo kple wo haviwo dome?\nALE SI WOWƆ KPƆ ŊUTIFAFA SI NƆA ANYI ÐAA\nEgbea, ame aɖewo siwo nye ‘dɔmedzoetɔwo’ tsã gake fifia wozu nugɔmeselawo, wonyoa dɔme, wogbɔa dzi ɖi, eye wowɔa nu ɖe amewo ŋu le ŋutifafa me la dometɔ aɖewo le Kristo hamea me. * (Lod. 29:22) De dzesi ale si nya sia nye nyateƒe le Fiaɖuƒegbeƒãɖela eve aɖewo siwo ŋu wokpe ɖo woɖu dziku dzi eye wova le ŋutifafa me kple amewo la gome.\nBiblia me mɔfiamewo dzi wɔwɔ kple gbedodoɖa be Mawu nana eƒe gbɔgbɔa mí akpe ɖe mía ŋu míakpɔ ŋutifafa\nNɔnɔme gbegblẽ si nɔ David si la kpɔ ŋusẽ ɖe ale si wòƒoa nui dzi. Hafi wòava tsɔ eɖokui aɖe adzɔgbe na Mawu la, elɔ̃a vodadadidi le ame ŋu eye wòƒoa nu na eƒe ƒometɔwo amemabumabutɔe. Le ɣeyiɣi aɖe megbe la, David va kpɔe be ele be yeatrɔ yeƒe nɔnɔme eye yeanye ŋutifafame. Nu kae kpe ɖe eŋu wòva zu ŋutifafame? Egblɔ be, “Meva te Biblia me gɔmeɖosewo dzi wɔwɔ le nye agbe me, eye esia wɔe be meva wɔa nu ɖe nye ƒometɔwo ŋu bubutɔe.”\nNu siwo me Rachel to le eƒe ɖevime la kpɔ ŋusẽ ɖe eƒe nuwɔna dzi. Egblɔ be, “Fifia gɔ̃ hã, ebia agbagbadzedze geɖe be maɖu dziku dzi, elabena ƒome si me ame sia ame doa dziku kabakaba le mee metsi le.” Nu kae kpe ɖe eŋu wòva zu ŋutifafame? Egblɔ be, “Medoa gbe ɖa na Yehowa edziedzi be wòakpe ɖe ŋunye.”\nDavid kple Rachel ƒe kpɔɖeŋuawo nye ŋutinya siwo ɖee fia be ne míewɔ ɖe Biblia ƒe mɔfiamewo dzi eye míebia Mawu be wòana eƒe gbɔgbɔa mí la, ana ŋutifafa nasu mía si la dometɔ eve pɛ ko. Edze ƒãa be togbɔ be míele xexe si me fuléle xɔ aƒe ɖo me hã la, ŋutifafa ememetɔ si ana ɖekawɔwɔ nanɔ mía kple míaƒe ƒometɔwo kple hati Kristotɔwo dome la ate ŋu asu mía si. Ke hã, Yehowa xlɔ̃a nu mí be ‘míanɔ anyi kple amewo katã le ŋutifafa me.’ (Rom. 12:18) Ðe esia anya wɔa, eye viɖe kawoe dona tso eme ne míedzea agbagba be míawɔ ŋutifafa kple amewo?\nTI ŊUTIFAFA YOME\nTo míaƒe gbeadzisubɔsubɔdɔa me la, míekpea amewo be woana ŋutifafagbedeasi si ku ɖe Mawu Fiaɖuƒea ŋu la naɖe vi na wo. (Yes. 9:6, 7; Mat. 24:14) Enye dzidzɔ be ame geɖe xɔ gbedeasia. Esia wɔe be nu siwo le dzɔdzɔm siwo teƒe kpɔm wole la menana dzi ɖena le wo ƒo o, eye dzi megakua wo abe tsã ene hã o. Ke boŋ, etsɔmemɔkpɔkpɔ vavã su wo si eye esia ʋãa wo be woayi edzi ‘adi ŋutifafa, eye woati eyome.’—Ps. 34:14.\nKe hã, menye ame sia amee xɔa míaƒe gbedeasia nyuie zi gbãtɔ o. (Yoh. 3:19) Togbɔ be ele alea hã la, Mawu ƒe gbɔgbɔa kpena ɖe mía ŋu míegblɔa nya nyuia na wo le ŋutifafa kple bubu me. Míetoa esia me wɔna ɖe mɔfiame siwo Yesu na ku ɖe gbeƒãɖeɖedɔa ŋu si dze le Mateo 10:11-13 la dzi. Afi ma gblɔ be: “Ne miege ɖe aƒe aɖe me la, mido gbe na aƒea me tɔwo. Eye ne aƒea dze la, ekema ŋutifafa si miedi nɛ la nava edzi, ke ne medze o la, miaƒe ŋutifafa negbugbɔ va mia dzi.” Ne míewɔ ɖe Yesu ƒe aɖaŋuɖoɖoa dzi la, míate ŋu adzo le aƒea me le ŋutifafa me eye míanɔ mɔ kpɔm be amea naɖo to mí ɣebubuɣi.\nMíegadoa ŋutifafa ɖe ŋgɔ ne míewɔ nu ɖe dziɖuɖumegãwo ŋu bubutɔe, ne wotsia tsitre ɖe míaƒe dɔa ŋu gɔ̃ hã. Le kpɔɖeŋu me, Afrika dukɔ aɖe ƒe dziɖuɖu ɖe mɔ amewo ƒe nazãbubu ɖe mía ŋu wɔe be wogbe be yewomaɖe mɔ na mí míatu Fiaɖuƒe Akpatawo le dukɔa me o. Esi habɔbɔa di be yeakpɔ nya sia gbɔ le ŋutifafa me ta la, wodɔ nɔviŋutsu aɖe si wɔ dutanyanyuigbɔgblɔdɔa le Afrika dukɔ ma me kpɔ la ɖe dukɔ ma teƒenɔla si le London, le England la gbɔ. Dɔ si wode nɔviŋutsua si ye nye be wòaƒo nu tso ŋutifafa ƒe dɔ si wɔm Yehowa Ðasefowo le le eƒe dukɔa me la ŋu nɛ. Aleke sasrãkpɔ ma yii?\nNɔviŋutsua gblɔ be: “Esi meɖo amedzroxɔƒea eye mede dzesi nyɔnu si nɔ dɔ wɔm le afi ma ƒe awudodo la, meƒo nya ta be anya tso to aɖe si me tɔwo ƒe gbe mesrɔ̃ la me. Eya ta medo gbe nɛ le wo degbea me. Esia wɔ nuku nɛ, eye wòbiam be, ‘Susu ka tae nèva afi sia?’ Meɖo eŋu nɛ bubutɔe be medi be maƒo nu kple Dukɔa Teƒenɔlaa. Eƒo ka na Dukɔa Teƒenɔlaa, eye wòva gbɔnye le amedzroxɔƒea hedo gbe nam le wo degbea me. Eyome, eɖo to se nye nyawo nyuie esime menɔ nu ƒom tso ŋutifafa ƒe dɔ siwo wɔm Ðasefowo le la ŋu nɛ.”\nAle si nɔviŋutsua ɖe nu me na dukɔteƒenɔlaa le bubu me la wɔe be wòɖe asi le nya vɔ̃ siwo wòse tso mía ŋu la ŋu eye wòse dɔ si wɔm míele la gɔme. Le ɣeyiɣi aɖe megbe la, Afrika dukɔ ma ƒe dziɖuɖua ɖe mɔ ɖe míaƒe xɔtudɔwo ŋu. Nɔviwo kpɔ dzidzɔ ɖe nu nyui sia si do tso sasrãkpɔ ma me ŋu ale gbegbe! Vavãe, nu nyui geɖe dona tso eme ne míede bubu amewo ŋu—ehea ŋutifafa hã vanɛ.\nNƆ ŊUTIFAFA ME ÐAA\nEgbea, Yehowa ƒe amewo le gbɔgbɔmeparadiso si me ŋutifafa xɔ aƒe ɖo la me. Wò hã àte ŋu awɔ akpa aɖe le ŋutifafa ma dodo ɖe ŋgɔ me ne èdze agbagba tu gbɔgbɔa ƒe kutsetsea ƒe akpa sia ɖo le wò agbe me. Vevietɔ wu la, wò nu adze Yehowa ŋu, eye wò asi asu ŋutifafa gbogbo si anɔ anyi ɖaa le Mawu ƒe xexe yeyea me la dzi.—2 Pet. 3:13, 14.\n^ mm. 13 Míava dzro nɔnɔme nyui si nye dɔmenyonyo me le nyati siawo siwo le vavam ɖe wo nɔewo yome, siwo ku ɖe Mawu ƒe gbɔgbɔ kɔkɔea ƒe kutsetsea ŋu la dometɔ ɖeka me.


Biblia Gɔme Ðeɖe Tso Hebri Kple Hela Gbewo Me Ŋuti Mɔfiamewo | NWT\nHebrigbe, Aramgbe, kple Helagbe, siwo wodona le blema la mee woŋlɔ Biblia ɖo zi gbãtɔ. Egbea la, woɖe Biblia bliboa alo eƒe akpa aɖewo gɔme ɖe gbegbɔgblɔ siwo ade 2,600 sɔŋ me. Ame siwo xlẽa Biblia la dometɔ akpa gãtɔ mese gbe siwo me woŋlɔ Biblia ɖo zi gbãtɔ la gɔme o, eya ta ele be woaɖe egɔme na wo. Mɔfiame kawo dzie wòle be woazɔ ɖo le Biblia gɔme ɖeɖe me, eye aleke wowɔ wo ŋu dɔe le Ŋɔŋlɔ Kɔkɔeawo—Xexe Yeye Gɔmeɖeɖe la gɔme ɖeɖe me?\nAme aɖewo agblɔ be nyawo gɔme ɖeɖe tẽe alo nya-ɖe-nya-nu tututue ana nuxlẽlaa nase nyawo gɔme wòasɔ ɖe ale si wònɔ le gbe gbãtɔawo me la nu. Gake menye aleae wònɔna ɣesiaɣi o. Susu siwo tae la dometɔ ʋɛ aɖewoe nye esi:\nGbegbɔgblɔ eve aɖeke mesɔ kple wo nɔewo pɛpɛpɛ le gbeŋutise, nyatutuɖowo kple ɖoɖo si nu woɖoa nyaawo ɖo me o. Hebrigbe ŋuti nufialagã S. R. Driver gblɔ be gbegbɔgblɔwo “toa vovo, menye le gbeŋutise kple nyaawo ƒe dzɔtsoƒe gome ko o, ke . . . le ɖoɖo si nu wotua nyagbewo ɖo hã gome.” Ame siwo doa gbe vovovowo la ƒe nuŋububu hã toa vovo. Nufialagã Driver yi edzi gblɔ be, “Eya ta ɖoɖo si nu wotua nyagbewo ɖo la metoa mɔ ɖeka le gbegbɔgblɔ vovovoawo me o.”\nEsi wònye be gbegbɔgblɔ aɖeke meli si ƒe nyatutuɖowo kple gbeŋutisewo sɔ pɛpɛpɛ kple Hebrigbe, Aramgbe kple Helagbe siwo me woŋlɔ Biblia ɖo o ta la, Biblia gɔme ɖeɖe nya-ɖe-nya-nu gɔme manya se o, alo ate ŋu ana gɔmesesea natro gɔ̃ hã.\nGɔmesese si le nya alo nyagbe aɖe ŋu la ate ŋu atrɔ le nya siwo ƒo xlãe ta.\nGbegɔmeɖelaa ate ŋu aɖe nyawo gɔme ɖe nyagbeawo nu wòasɔ ɖe gbe gbãtɔawo ƒe nyatutuɖowo nu le teƒe aɖewo, gake ele be wòaɖɔ ŋu ɖo nyuie le esia wɔwɔ me.\nAle si gɔmesesea ate ŋu atro ne woɖe nyawo gɔme nya-ɖe-nya-nu la ƒe kpɔɖeŋu aɖewoe nye esiawo:\nŊɔŋlɔawo zã nya “alɔ̃” kple “dɔ alɔ̃” tsɔ ɖɔ alɔ̃dɔdɔ ŋutɔŋutɔ kpakple ku hã. (Mateo 28:13; Dɔwɔwɔwo 7:60) Le teƒe siwo gɔmesese si le nya siawo ŋue nye ku la, Biblia gɔmeɖelawo ate ŋu azã nyawo abe “dɔ alɔ̃ le ku me” ene, si awɔe be nuxlẽlaa mase nyaa gɔme bubui o.—1 Korintotɔwo 7:39; 1 Tesalonikatɔwo 4:13; 2 Petro 3:4.\nApostolo Paulo zã nyagbɔgblɔ aɖe le Efesotɔwo 4:14 si ƒe gɔmeɖeɖe tẽe ye nye “le amewo ƒe aɖidakpeviwo dada me.” Blema adagana sia he susu yi ale si amewo zãa aɖidakpeviwo tsɔ baa amee dzi. Gake le gbegbɔgblɔ akpa gãtɔ me la, susu boo aɖeke manɔ nya sia me ne woɖe egɔme alea o. Nyagbɔgblɔ sia gɔme ɖeɖe be “amewo ƒe beble” na gɔmesesea me kɔ nyuie wu.\nLe Romatɔwo 12:11 la, wozã Helagbe me nya aɖe si ƒe gɔmeɖeɖe tẽe ye nye “hena gbɔgbɔ la ƒe fiefiẽ.” Le Eʋegbe me la, egbɔgblɔ alea mana gɔmesese si le nyaa ŋu nadze o, eya ta woɖe egɔme be “[woaxɔ] dzo le gbɔgbɔ la me.”\nEgɔmeɖeɖe tẽe le Eʋegbe me: “ame siwo da ahe le gbɔgbɔ me”\nGɔmesesea: “ame siwo nyae be gbɔgbɔmenuwo hiã yewo”\nLe Yesu ƒe Todzimawunya xɔŋkɔa me la, ezã nyagbɔgblɔ aɖe si gɔme woɖena zi geɖe be “Woayra ame siwo da ahe le gbɔgbɔ me la.” (Mateo 5:3, Eʋegbe Biblia) Gake nyagbɔgblɔ sia gɔme ɖeɖe nya-ɖe-nya-nu me makɔ le gbegbɔgblɔ geɖe me o. Le go aɖewo me la, wo gɔme ɖeɖe tẽe alea fiana gɔ̃ hã be “ame siwo da ahe le gbɔgbɔ me la” ƒe tame da alo be dzo kple kakaɖedzi mele wo me o. Gake le afi sia la, ɖe Yesu nɔ nu fiam amewo be nu si ana woakpɔ dzidzɔe nye be woade dzesii be yewohiã na Mawu ƒe mɔfiame, ke menye kɔɖiɖi na woƒe ŋutilãmenudidiwo gbɔe wòatso o. (Luka 6:20) Eya ta egɔmeɖeɖe be “ame siwo nyae be gbɔgbɔmenuwo hiã yewo” alo “ame siwo nyae be yewohiã na Mawu” la ɖe gɔmesese si tututu le Helagbe me nyaa ŋu la fia eme kɔ nyuie.—Mateo 5:3; The New Testament in Modern English.\nLe go geɖe me la, gɔmesese si le Hebrigbe me nya si gɔme woɖena be “ŋuʋaʋã” ŋu la sɔ kple gɔmesese si le eŋu le Eʋegbe me, si nye be dzi naku ame le esi wòkpɔe be yeƒe zɔhɛ kplikplikpli mewɔ nuteƒe na ye o, alo be woaʋã ŋu ame ɖe eƒe nunɔamesiwo ta. (Lododowo 6:34; Yesaya 11:13) Ke hã, le go bubuwo me la, Hebrigbe me nya ma ke gahea susu yia nɔnɔme nyui dzi boŋ. Le kpɔɖeŋu me, etea ŋu fiana “dzonɔameme” alo lɔlɔ̃ si ʋãa Yehowa wòdina vevie be yeakpɔ ye subɔlawo ta, alo ale si wòbiaa “ɖokuitsɔtsɔna blibo.” (2 Mose 34:14; 2 Fiawo 19:31; Ezekiel 5:13; Zakariya 8:2) Woagate ŋu azãe wòafia “ŋuʋaʋã” alo dzonɔameme si nɔa mawusubɔla wɔnuteƒewo me ɖe Mawu kple tadedeagu nɛ ŋu, alo ‘aʋã ŋu ɖe Mawu nu’ hã.—Psalmo 69:9; 119:139; 4 Mose 25:11.\nWoɖea Hebrigbe me nya yadh gɔme zi geɖe be “asi,” gake le nya siwo ƒo xlãe nu la, woate ŋu aɖe egɔme be “ŋusẽ,” “nyo dɔme,” ‘le eƒe asi me’ kple mɔ bubuwo nu\nGɔmesese vovovowoe nɔa Hebrigbe me nya si wozãna na ame ƒe asi zi geɖe la ŋu. Le kpɔɖeŋu me, nya siwo ƒo xlã nya sia ate ŋu ana woaɖe egɔme be “ŋusẽ,” “nyo dɔme” alo ‘le eƒe asi me.’ (2 Samuel 8:3; 1 Fiawo 10:13; Lododowo 18:21) Le nyateƒe me la, woɖe nya sia gɔme le mɔ vovovowo nu le Eʋegbe Biblia sia si nye Ŋɔŋlɔ Kɔkɔeawo—Xexe Yeye Gɔmeɖeɖe la me.\nKpɔɖeŋu siawo ɖee fia be Biblia gɔme ɖeɖe lɔ nu geɖe ɖe eme wu nya kui ɖe sia ɖe gɔme ɖeɖe tso gbe gbãtɔ siwo me woŋlɔ Biblia ɖo me la le mɔ ɖeka ma ke nu le afi sia afi si wòdze le ko. Ele be gbegɔmeɖelawo nabu nuwo ŋu nyuie ale be woazã nya siwo ana gɔmesese si tututu le gbe siwo me woŋlɔ Biblia ɖo gbã ŋu la nadze. Hekpe ɖe eŋu la, ehiã be woaŋlɔ nyawo kple nyagbewo ɖe gbe si me wole Biblia gɔme ɖem ɖo la ƒe gbeŋutisewo nu be egɔmesese nanɔ bɔbɔe.\nGake ele be woaƒo asa na nyawo gɔme ɖeɖe wòato vovo sãa na ale si wònɔ le gbe siwo me woŋlɔ Biblia ɖo zi gbãtɔ la tɔ. Gbegɔmeɖela si ɖea Biblia gɔme ɖe ale si eya ŋutɔ se nyawo gɔmee nu la ate ŋu ana gɔmesese si le nyawo ŋu natrɔ. Le mɔ ka nu? Ðewohĩ gbegɔmeɖelaa aŋlɔ nu si eya ŋutɔ susu be gbe gbãtɔawo me nyawo fia, alo aɖe nya aɖewo siwo dze le gbe gbãtɔawo me la ɖa le eƒe gɔmeɖeɖea me. Eya ta togbɔ be Biblia siwo gɔme woɖe alea xexlẽ nɔa bɔbɔe hã la, esi womeɖe nyawo gɔme pɛpɛpɛ o ta la, nuxlẽlaa makpɔ nu si tututu nye Biblia ƒe nufiafia o.\nGbegɔmeɖelaa ƒe subɔsubɔdzixɔsewo hã ate ŋu akpɔ ŋusẽ ɖe eƒe dɔa dzi. Le kpɔɖeŋu me, Mateo 7:13 gblɔ be: “Mɔ si kplɔa ame yia tsɔtsrɔ̃ me la le gbadza.” Ðewohĩ esi gbegɔmeɖela aɖewo ƒe dzixɔsewo kpɔ ŋusẽ ɖe wo dzi ta la, wozã nya “dzo mavɔ,” evɔ nu si tututu Helagbea fiae nye “tsɔtsrɔ̃.”\nEle be Biblia gɔmeɖelaa naɖo ŋku edzi hã be le gɔmedzedzea me la, ale si ame akpa gãtɔ, abe agbledelawo, alẽkplɔlawo kple tɔƒodelawo ene, ƒoa nu gbe sia gbe nue woŋlɔ Biblia ɖo. (Nehemiya 8:8, 12; Dɔwɔwɔwo 4:13) Eya ta Biblia gɔmeɖeɖe nyuitɔ nana be dzianukwaretɔwo katã, afi ka kee woɖatso o, sea gbedeasi si le eme la gɔme bɔbɔe. Nya siwo amewo lɔ̃a zazã, siwo gɔme woate ŋu ase bɔbɔe nyo wu nyagbɔgblɔ siwo ame akpa gãtɔ mezãna o.\nBiblia gɔmeɖela geɖe wɔ nu si mesɔ kura o esi woawo ŋutɔwo tso le wo ɖokui si ɖe Mawu ƒe ŋkɔ Yehowa ɖa le egbegbe gɔmeɖeɖewo me, togbɔ be ŋkɔa dze le Biblia ƒe blemasinuŋɔŋlɔgbalẽwo me hã. (Kpɔ Megbenyawo A4.) Le gbegɔmeɖeɖe geɖe me la, wotsɔ bubuŋkɔ abe “Aƒetɔ” ene ɖo eteƒe, eye womenana wòdzena gɔ̃ hã be ŋkɔ le Mawu si o. Le kpɔɖeŋu me, le gɔmeɖeɖe aɖewo me la, woɖe Yesu ƒe gbedodoɖa si dze le Yohanes 17:26 la gɔme be: “Mena wonya wò,” eye woɖe Yohanes 17:6 gɔme be, “Meɖe wò fia ame siwo nèɖe tso xexea me nam.” Gake Yesu ƒe gbedodoɖaa gɔme ɖeɖe ɖe eteƒe ayi ale: “Mena wonya wò ŋkɔ la,” kple “Meɖe wò ŋkɔ la fia ame siwo nèɖe tso xexea me nam.”\nEŋlisigbe me New World Translation gbãtɔ ƒe ŋgɔdonyaa gblɔ be: “Míeɖe Ŋɔŋlɔawo gɔme le ale si míawo ŋutɔwo míedii nu o. Ke boŋ míedze agbagba ɖe sia ɖe be míaɖe nyaawo gɔme nya-ɖe-nya-nu ale si wòanya wɔe, le ale si egbegbe Eŋlisigbe ƒe adaganawo aɖe mɔ na esia wɔwɔ kple le teƒe siwo egɔmeɖeɖe tẽe mawɔe be gɔmesesea ŋutɔŋutɔ nabu o la nu.” Eya ta Xexe Yeye Biblia Gɔmeɖeɖe Kɔmitia dze agbagba be yewoazã nya siwo sɔ ɖe gbegbɔgblɔ gbãtɔawo ƒe gɔmesese nu, gake woɖɔ ŋu ɖo be yewoana gɔmeɖeɖea nanya se, eye gɔmesese si le nyaawo ŋu nagatro o. Esia wɔe be Biblia gɔme sese le bɔbɔe eye exlẽlaa ate ŋu aka ɖe edzi bliboe be gbedeasi si Mawu ƒe gbɔgbɔ ʋã amewo woŋlɔ la tututue nye ema xlẽm yele.—1 Tesalonikatɔwo 2:13.\nNu siawo ɖea dzesi le gɔmeɖeɖe nyuitɔ ŋu:\nEkɔa Mawu ƒe ŋkɔa ŋu henana wòdzena le teƒe siwo katã wòle be wòanɔ le Ŋɔŋlɔawo me.—Mateo 6:9.\nEɖea gbedeasi si tso Mawu gbɔ la gɔme pɛpɛpɛ abe ale si wòle le gbe gbãtɔawo me ene.—2 Timoteo 3:16.\nEɖea nyawo gɔme tẽe ne ɖoɖo si nu woŋlɔ nyawo ɖo le gbe gbãtɔawo me ana esia nanya wɔ le gbe si me wole wo gɔme ɖem ɖo me.\nEɖea gɔmesese si tututu le nya aɖe alo nyagbɔgblɔ aɖe ŋu la me wòdena pɛpɛpɛ ne egɔmeɖeɖe tẽe abe ale si wòle le gbe gbãtɔawo me ene la mana eme makɔ nyuie o alo ne ana gɔmesesea natro.\nEɖea nyaawo gɔme ɖe ale si amewo ƒoa nui le dzɔdzɔme nu la nu be exexlẽ nanɔ bɔbɔe eye wòavivi ame nu.—Nehemiya 8:8, 12.\nBiblia Gɔmeɖeɖewo Ŋutinya Kple Biblia\nƉoe Ɖe Amewo Ɖoe Ɖe Amewo Biblia Gɔme Ðeɖe Ŋuti Mɔfiamewo


Senegal nye Afrika dukɔwo dometɔ ɖeka. Ele Afrika ƒe ɣetoɖoƒe lɔƒo. Senegal do liƒo kple Mauritania le eƒe dzigbe kpa dzi, Mali le eƒe ɣedzeƒe kpa dzi, eye Guinea kple Guinea-Bissau le eƒe anyigbe lɔƒo. Aƒu si woyɔna be Atlantic Ocean la le eƒe ɣetoɖoƒe lɔƒo. Senegal ƒoxlã Gambia dukɔa le eƒe axa etɔ̃ dzi. Eƒe dukɔmenɔlawo ƒe xexlẽme ɖo 11,658,000 lɔƒo.\nSenegal dukɔa xɔ ɖokuisinɔnɔ tso France dukɔ ƒe dziɖuɖu la te le Dasiamime ƒe ŋkeke 20 lia dzi le ƒe 1960 me. Senega ƒe dugã enye Dakar. Senegal ƒe dukplɔla enye Macky Sall. Ele dziɖum tso Afɔfiɛ ƒe ŋkeke gbãtɔ dzi, le ƒe 2012 me.\nAŋgola · Anyiehe Afrika · Anyiehe Sudã · Benɛ̃ · Botswana · Burkina Faso · Burundi · Cape Verde · Comoros · Dzibuti · Edzipti · Eritrea · Eswatini · Etiopia · Gabɔ̃ · Gambia · Gana · Gini · Gini Bisao · Gini Ekwatoria · Kamerun · Kenia · Koŋgo Brazzaville · Koŋgo Kinshasa · Lezoto · Liberia · Libia · Malagasi · Malawi · Mali · Mauritius · Moritania · Moroko · Mozambiki · Naidzeria · Namibia · Nidzɛ · Nyiɖu Ƒuta · Ɔldzeria · Rwanda · Senegal · Seychelles · Sira Liɔ̃ · Somalia · Sudã ·São Tomé and Príncipe · Tanzania · Titina Afrika · Togo · Tsyadi · Tunisia · Uganda · Yetoɖoƒe Sahara · Zambia · Zimbabwe\nWoɖee tso "https://ee.wikipedia.org/w/index.php?title=Senegal&oldid=46478"\nLast edited on 26 Dzove 2015, at 14:15\nWotrɔ axa sia susuea le 14:15, 26 Dzove 2015.


Ðe Biblia Tsitre Tre Ðe Eɖokui Ŋua? | Biblia Me Biabiawo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hindi Hungarian Iloko Indonesian Italian Japanese Kikamba Kikaonde Kiluba Kinyarwanda Kirghiz Kirundi Korean Lingala Lithuanian Luo Macedonian Malagasy Malay Malayalam Maltese Mongolian Myanmar Nepali Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Venda Vietnamese Xhosa Yoruba Zulu\nAo, ɖekawɔwɔ le Biblia bliboa me nyawo me. Togbɔ be emenya aɖewo adze abe ɖe wotsi tsitre ɖe wo nɔewo ŋu ene hã la, míate ŋu ase nu si tae wòdze nenema la gɔme ne míewɔ mɔnu siwo gbɔna la dometɔ ɖeka alo esi wu ema ŋu dɔ:\nLé ŋku ɖe nya siwo ƒo xlãe ŋu. Woate ŋu abu agbalẽŋlɔla ɖe sia ɖe ƒe nyawo be wotsi tsitre ɖe wo nɔewo ŋu ne womebu nya siwo ƒo xlã nya mawo o.\nNya agbalẽa ŋlɔla ƒe susu. Ame siwo kpɔ nudzɔdzɔ ɖeka teƒe ate ŋu agblɔ nu siwo dzɔ la wòade pɛpɛpɛ evɔ woƒe nyawo kple numeɖeɖewo ate ŋu ato vovo.\nBu ŋutinyawo kple dekɔnuwo ŋu.\nDe dzesi kpɔɖeŋunyagbɔgblɔwo kple nyagbɔgblɔ siwo ƒe gɔmesese le tẽe.\nDe dzesii be woate ŋu agblɔ be ame aɖe wɔ nane togbɔ be menye eya ŋutɔe wɔe tẽe o gɔ̃ hã. *\nZã Biblia gɔmeɖeɖe si de pɛpɛpɛ.\nƑo asa na agbagbadzedze be yeazã nufiafia totrowo alo subɔsubɔhawo ƒe nufiafiawo atsɔ aɖe Biblia me nyawo me.\nKpɔɖeŋu siwo gbɔna la ɖe ale si míate ŋu awɔ mɔfiame sia ŋu dɔ atsɔ aɖe Biblia ƒe mawunyakpukpui siwo dzena abe ɖe wotsi tre ɖe wo nɔewo ŋu ene la me.\nMɔfiame 1: Nya siwo ƒo xlã kpukpuia\nNe Mawu le ɖiɖim ɖe eme tso ŋkeke adrelia dzi la, ke aleke wɔ wògale dɔ dzi? Nya siwo ƒo xlã Mose Ƒe Agbalẽ Gbãtɔ me nyagbɔgblɔ si nye be Mawu te “ɖiɖi ɖe eme le ŋkeke adrelia dzi tso dɔ siwo katã wɔm wònɔ la me” ku ɖe anyigbadzinuwo wɔwɔ ŋu koŋ. (1 Mose 2:2-4) Nya si Yesu gblɔ be “Fofonye le dɔ wɔm va se ɖe fifi” metsi tre ɖe nya sia ŋu o, elabe dɔ si Yesu wɔnɛ la to vovo na anyigbadzinuwo wɔwɔ. (Yohanes 5:17) Mawu ƒe dɔ siwo wòwɔnɛ la dometɔ aɖewoe nye amewo ʋaʋã be woaŋlɔ Biblia, mɔfiafia amegbetɔƒomea kple beléle na wo.—Psalmo 20:6; 105:5; 2 Petro 1:21.\nMɔfiame 2 kple 3: Agbalẽa ŋlɔla ƒe susu kple ŋutinyawo\nAfi kae Yesu ʋu ŋku na ŋkuagbãtɔ la le? Luka ƒe agbalẽa gblɔ be Yesu da gbe le ŋkuagbãtɔ aɖe ŋu “esi Yesu le Yeriko gogom” evɔ esi Mateo nɔ nu ƒom tso nudzɔdzɔ ma ke ŋu la, egblɔ be ŋkuagbãtɔ eve ye, eye be nua dzɔ esi Yesu nɔ “dzodzom le Yeriko.” (Luka 18:35-43; Mateo 20:29-34) Ŋutinya eve siawo dometɔ ɖe sia ɖe ɖe nyatakaka vevi aɖewo ɖe go siwo medze le evelia me o. Mateo ya yɔ ŋkuagbãtɔwo ƒe xexlẽme pɛpɛpɛ, evɔ Luka ya he susu yi ŋkuagbãtɔawo dometɔ si Yesu nɔ nu ƒom na la dzi. Le teƒeawo ƒe vovototo gome ya la, tomenukulawo va de dzesii be du evee woyɔna be Yeriko. Yudatɔwo ƒe Yeriko-du xoxotɔ didi tso Yeriko-du yeye si Romatɔwo tso la gbɔ ade kilometa ɖeka kple afã. Anɔ eme be teƒe aɖe si le du eveawo domee Yesu nɔ esime wòwɔ nukunuawo.\nMɔfiame 4: Kpɔɖeŋunyagbɔgblɔwo kple nyagbɔgblɔ siwo ƒe gɔmesese le tẽe\nÐe woatsrɔ̃ anyigba la? Biblia gblɔ le Nyagblɔla 1:4 be, “anyigba ya li tegbee.” Ame aɖewo gblɔna be Biblia me nya sia tsi tsitre ɖe emenya bubu si nye be “anyigba kple eme dɔwɔwɔwo lafiã keŋ” la ŋu. (2 Petro 3:10, Eʋegbe Biblia) Ke hã le Biblia me la, wotea ŋu zãa nya “anyigba” wòfiaa anyigba ŋutɔŋutɔ eye wogatea ŋu zãnɛ le kpɔɖeŋunyagbɔgblɔ nu hã wòfiaa amegbetɔ siwo le anyigba dzi. (1 Mose 1:1; 11:1) “Anyigba” la tsɔtsrɔ̃ si ŋu woƒo nu tsoe le 2 Petro 3:10 mefia be míaƒe anyigba si dzi míele la ŋutɔŋutɔ afiã le dzo me o, ke boŋ “ame mavɔ̃mawuwo ƒe ʋɔnudɔdrɔ̃ kple tsɔtsrɔ̃” ye wowɔnɛ.—2 Petro 3:7.\nMɔfiame 5: Woate ŋu agblɔ be ame aɖe wɔ nane evɔ menye eya ŋutɔe wɔe tẽe o\nLe Kapernaum la, ame kae va bia kpekpeɖeŋu tso Yesu gbɔ na asrafomegã? Mateo 8:5, 6 gblɔ be asrafomegã ŋutɔe yi Yesu gbɔ evɔ Luka 7:3 ya gblɔ be Yudatɔwo ƒe dumegãwoe asrafomegã la dɔ ɖe Yesu gbɔ. Míate ŋu ase nu si ta wòdzɔ alea gɔme togbɔ be edze abe ɖe Biblia me nya eve siawo tsi tsitre ɖe wo nɔewo ŋu hã. Nu si wòfia koe nye be asrafomegã ŋutɔ gblɔ be woabia kpekpeɖeŋu tso Yesu gbɔ na ye, gake edɔ dumegãwo ɖo ɖe Yesu gbɔ abe eteƒenɔlawo ene.\nMɔfiame 6: Biblia gɔmeɖeɖe si de pɛpɛpɛ\nÐe mí katã míewɔa nu vɔ̃a? Biblia na míenya be mí katã míenyi nu vɔ̃ dome tso ŋutsu gbãtɔ Adam gbɔ. (Romatɔwo 5:12) Ale si woɖe Biblia aɖewo gɔme la di be yeatsi tre ɖe nya sia ŋu, esi wogblɔ le wo me be ame nyui “mewɔa nu vɔ̃ o.” (1 Yohanes 3:6, Eʋegbe Biblia) Gake fifiɣeyiɣi mee Helagbe me nya si gɔme woɖe be “nu vɔ̃” le 1 Yohanes 3:6 la le. Eye ne wozã fifiɣeyiɣi le gbe ma me la, efiaa nuwɔna aɖe si le edzi yim. Vovototo le nu vɔ̃ si ƒe dome míenyi kple nu vɔ̃ ɖowɔe, si fia be ame naɖoe koŋ anɔ Mawu ƒe sewo dzi dam la dome. Eya ta Biblia-gɔmeɖela aɖewo dze agbagba de vovototo nu vɔ̃ ƒomevi eve siawo dome ale be magadze abe ɖe Biblia tsi tsitre ɖe eɖokui ŋu ene o, eye woɖe kpukpui ma gɔme wòde pɛpɛpɛ be “metsɔa nu vɔ̃ wɔwɔ ɖoa dɔe o” alo “meyia edzi nɔa nu vɔ̃ wɔm o.”—Xexe Yeye Gɔmeɖeɖe; Phillips.\nMɔfiame 7: Zã Biblia, ke menye sɔlemehawo ƒe nufiafiawo o\nÐe Yesu sɔ kple Mawu loo alo ɖe Mawu lolo wu Yesua? Yesu gblɔ gbe ɖeka bena: “Nye kple Fofo la míele ɖeka.” Ewɔna na ame aɖewo be eƒe nya siawo tsi tsitre ɖe nya bubu si wògblɔ be “Fofo la lolo wum” la ŋu. (Yohanes 10:30; 14:28) Hafi míate ŋu ase eƒe nya mawo gɔme nyuie la, ele be míadzro nya siwo tututu Biblia gblɔ tso Yehowa kple Yesu ŋu me, ke manye be míadze agbagba be míaɖe Biblia me wòasɔ ɖe sɔlemehawo ƒe nufiafia si nye Mawuɖekaetɔ̃ alo Trinita Kɔkɔea, si wometu ɖe Biblia dzi o la, nu o. Biblia ɖee fia be Yehowae nye Yesu Fofo eye wòganye eƒe Mawu hã. Yehowa ye Yesu ŋutɔ gɔ̃ hã dea ta agu na. (Mateo 4:10; Marko 15:34; Yohanes 17:3; 20:17; 2 Korintotɔwo 1:3) Yesu mesɔ kple Mawu o.\nNya si Yesu nɔ gbɔgblɔm hafi gblɔ be “nye kple Fofo la míele ɖeka” ɖee fia be ale si eƒe susu wɔ ɖeka kple Fofoa Yehowa Mawu ƒe tameɖoɖowo ye wòwɔnɛ. Yesu gblɔ emegbe be: “Fofo la wɔ ɖeka kplim, eye nye hã mewɔ ɖeka kple Fofo la.” (Yohanes 10:38) Yesu kple eƒe nusrɔ̃lawo hã wɔ ɖeka le tameɖoɖo ma ke gome, elabe edo gbe ɖa na Mawu le wo ta be: “Metsɔ ŋutikɔkɔe si nètsɔ nam la na wo, ne woazu ɖeka, abe ale si míele ɖeka ene. Mewɔ ɖeka kpli wo, eye nèwɔ ɖeka kplim.”—Yohanes 17:22, 23.\n^ mm. 8 Le kpɔɖeŋu me, Encyclopædia Britannica ƒe nyati aɖe gblɔ be “Mughal fiagã Shah Jahān” ye tu Ame Veviwo Ðiƒe si woyɔna be Taj Mahal. Gake menye eya ŋutɔe tsɔ eƒe asi tui o, elabena nyati ma gblɔ be “wozã dɔwɔla 20,000 kple edzivɔwo” wotu teƒea.\nMenye ɖeko Biblia ƒo nu tso nuwɔwɔwo ŋu tsitotsito xoxo do ŋgɔ hafi dzɔdzɔmeŋutinunyalawo va ɖe eme o, ke egblɔ fiaɖuƒewo ƒe dodo kple woƒe anyidzedze hã ɖi eye wòɖo agbemebiabia vevitɔwo hã ŋu.


Luka 13 - Holy Bible [Ewe Bible 1913] - (Luk 13)\nKe le ɣemaɣi me la amea ɖewo le afima, siwo ka Galileatɔ, siwo ƒe ʋu Pilato tɔtɔ kple woƒe numemewo la, ŋutinya ta nɛ.\nEye wòxɔ dzi gblɔ na wo bena: Ɖe miesusu bena, Galileatɔ siawo nye nuvɔ̃wɔlawo wu Galileatɔwo katã, elabena wokpe fu siawo mahã?\nGbeɖe, ke boŋ mele egblɔm na mi bena: Ne mietrɔ le miaƒe dzi me o la, mi katã miatsrɔ̃ nenema ke.\nAlo ame wuienyi ma, siwo dzi Siloamɔ̃ mu dze, eye wowu wo la, ɖe miesusu bena, woawoe nye tenyilawo wu amesiwo katã no Yerusalem mahã?\nEye wòdo lo sia bena: Amea ɖe do gboti ɖe eƒe weingble me, eye wòva ɖi kutsetsewo le edzi, eye mekpe ɖeke o.\nEye wògblɔ na agbledela bena: Kpɔ ɖa, ƒe etɔ̃ sɔŋ mele vavam le kutsetse dim le gboti sia dzi, eye nyemekpɔ ɖeke o: lae ƒu anyi, nukaŋuti woxe mo na anyigba la mahã?\nEye wòxɔ edzi gblo nɛ bena: Aƒetɔ, na wòanɔ anyi ƒe sia hã, vaseɖe esime maɖe ɖo aƒo xlãe, eye maku aɖu ɖe eŋu;\nɖewohĩ ava tse ku; ke ne mele nenema o la, nalãe aƒu anyi.\nEye wòle nu fiãm le ƒuƒoƒeawo dometɔ ɖeka me le Sabat dzi.\nEye kpɔ ɖa, nyɔnua ɖe, si me dɔléamegbɔgbɔa de le ƒe wuienyi, eye wòxa godã, eye metea ŋu koa eɖokui de dzi kulẽ o la, le afima.\nEye esi Yesu kpoe la, eyae va egbe, eye wògblɔ ne bena: Nyɔnu, wotu wò tso wò dɔléle la me!\nTete wòtsɔ eƒe asiwò do edzi, eye wòdzo enumake, eye wòkafu Mawu.\nKe ƒuƒoƒemegã, si dome ve le Yesu ƒe gbedada le Sabat dzi ŋuti la, xɔ dzi gblɔ na ameha la bena: Ŋkeke aɖee li, siwo dze be, amewo nawɔ dɔ le me: eyaŋuti le woawo me la miva, be woada gbe le mia ŋu, ke menye le Sabat ƒe ŋkeke la dzi o.\nTete Aƒetɔ la xɔ dzi gblo ne bena: Alakpatɔwo! Ɖe mia dome amesiame metua eƒe nyi alo tedzi le lãnuɖunu la ŋuti le Sabat dzi, be wòakplɔe ayi tsinoƒe o mahã?\nKe Abraham ƒe vinyɔnu sia, si Satana bla, kpɔ ɖa, ƒe wuienyi sɔŋ la, ɖe medze be, woatui le babla sia me le Sabat ŋkeke dzi o mahã?\nEye esi wògblɔ esiawo la, ŋukpe lé eƒe adikãtɔwo katã, eye ameha la katã kpɔ dzidzɔ le ŋutikɔkɔedɔ, siwo katã wòwɔ la ŋuti.\nEye wògblɔ bena: Nuka mawufiaɖuƒe la ɖi, eye nuka ŋu matsɔe aɖo mahã?\nEɖi logoku, si amea ɖe tso ƒã ɖe eƒe abɔ me, eye wòtsi zu ati, eye dziƒoxeviwo va wɔ atɔ ɖe eƒe siawo me.\nEye wògagblɔ bena: Nuka ŋu matso mawufiaɖuƒe la aɖoe mahã?\nEɖi amɔwɔ ʋaʋã, si nyɔnua ɖe tso de amɔwɔ dzidzenu etɔ̃ me, vaseɖe esime wo katã ʋã.\nEye wòyi ɖato duwo kple kɔƒewo me hele nu fiãm, eye wòle mɔ zɔm yina Yerusalem.\nEye amea ɖe gblɔ nɛ bena: Aƒetɔ, ame ʋeea ɖewo koe akpɔ ɖeɖe mahã? Eye wògblɔ na wo bena:\nMiʋli be, miayi ɖe agbo bii la me, elabena mele egblɔm na mi bena: Ame geɖewo ladi be, wòayi ɖe eme, eye womate ŋui o.\nTso esia dzi, ne aƒetɔ la tsi tre, eye wòtu ʋɔa, eye ne míetsi tre ɖe egodo, de asi ʋɔtrua ƒoƒo me gblɔ bena: Aƒetɔ, Aƒetɔ, nui na mí la, axɔ dzi agblɔ na mi bena: Nyemenya mi, afisi mietso o,\nekema miade asi gbɔgblɔ me bena: Mieɖu nu, eye mieno nu le ŋkuwò me, eye nèfia nu le míaƒe ablɔwo me.\nEye wòagblɔ bena: Mele egblɔm na mi bena: Nyemenya mi, afisi mietso o; mite ɖa le gbɔnye, mi nu madzɔmadzɔ wɔlawo katã!\nAfima avifafa kple aɖukliɖuɖu lanɔ, ne miakpɔ Abraham kple Isak kple Yakob kple nyagblɔɖilawo katã le mawufiaɖuƒe la me, ke wotsɔ miawo ya ƒu gbe ɖe egodo.\nEye woatso ɣedzeƒe kple ɣetoɖoƒe kple anyiehe kple dziehe ava, eye woanɔ kplɔ̃ ŋu le mawufiaɖuƒe la me.\nEye kpɔ ɖa, mlɔetɔwo li, siwo azu gbãtɔwo, eye gbãtɔwo li, siwo azu mlɔetɔwo.\nLe gaƒoƒo ma me ke farisitɔa ɖewo va gblɔ nɛ bena: Do go, eye nadzo le afisia; elabena Herodes le didim be, yeawu wò.\nEye wògblɔ na wo bena: Miheyi ɖagblɔ na abei sia bena: Kpɔ ɖa, mele gbɔgbɔ vɔ̃wo nyãm, eye mele gbe dam amewo ŋu egbe kple etsɔ, eye ŋkeke etɔ̃lia dzi la mawu enu.\nGake ele nam be, mazɔ mɔ egbe kple etso kple ŋkeke, si dze eyome; elabena womeɖe mɔ be, woawu nyagblɔɖilaa ɖe le afia ɖeke o, negbe le Yerusalem ko.\nYerusalem, Yerusalem, si wu nyagblɔɖilawo, eye wòƒu kpe amesiwo wodɔ ɖo ɖe egbɔ! Zi nenie medi be, maƒo viwòwo nu ƒu, abe alesi koklonɔ ƒoa viawo nu ƒu ɖe eƒe aʋala le ene, eye mielɔ̃ o!\nKpɔ ɖa woagblẽ miaƒe aƒe ɖi na mi aƒeɖoe. Mele egblɔm na mi bena: Miegale kpɔ ye ge o, vaseɖe esi me miagblɔ bena: Woayra amesi gbɔna le Aƒetɔ ƒe ŋkɔa me.


Apocalypse – Togo Chrétien\n2 janvier 2016 11 janvier 2018 admin\tAucun commentaire\tamour, Bible, épître, ewe, Jésus, prophétie, Saint Esprit\nNYAÐEÐEFIA ƑE AGBALẼ\nKpɔkplɔyiɖemeYohanes nye Yesu Kristo ƒe nusrɔ̃lawo dometɔ ɖeka. Eyae ŋlɔ\nYohanes ƒe nyanyui la kple Yohanes ƒe agbalẽ etɔ̃awo. Eya kee\nŋlɔ nyaɖeɖefia hã. Le ɣemaɣi me la, wonɔ kristotɔwo yome tim\nvevie ŋutɔ. Wolé Yohanes eye wotsɔe yi ɖada ɖe Patmo Ƒukpo\ndzi. Mawu ɖe nu geɖewo fiae to ŋutega me le afi sia eye woŋlɔ\nwo ɖe agbalẽ sia me! Mawu ɖee fiae kɔtee bena kristotɔwo laxɔ\nwoƒe fetu nyui kokoko eye xexeme yeye aɖe ava, si me nuxaxa\nkple vevesese aɖeke maga nɔ o. Agbalẽ sia nye ŋusẽdodo na\nkristotɔwo le ɣeyiɣi sesẽ mawo me.Emenyawo 1. Ŋgɔdonya, 1.1-8\n2. Ðeɖefia gbãtɔ, 1:9-3:22\n3. Ðeɖefia evelia, 4:1-16:21\n4. Ðeɖefia etɔ̃lia, 17:1-21:8\n5. Ðeɖefia enelia, 21:9-22:5\n6. Taƒonyawo, 22:6-21\nŊgɔdonya kple gbedoname\n1 Esia enye Yesu Kristo ƒe ɖeɖefia si Mawu nae be woaɖe fia eƒe dɔlawo tso nu\nsi ava dzɔ kpuie la ŋuti. Edɔ eƒe mawudɔla ɖa be wòaɖe nu siawo afia Yohanes ame\nsi nye eƒe dɔla. 2 Yohanes ɖi ɖase le nu si wo katã wòkpɔ la ŋu, nu siwo nye Mawu\nƒe nya kple Yesu Kristo ŋu ƒe ɖaseɖiɖi. 3 Woayra ame si xlẽ nyagblɔɖi sia me\nnyawo, woayra ame siwo see eye wòtsɔ emenyawo ɖe woƒe dzime elabena ɣeyiɣi la\nte tu aƒe.\n4 Agbalẽ sia tso Yohanes gbɔ na hame adre siwo le Asia nutome: amenuveve\nkple ŋutifafa si tso Mawu ame si nɔ anyi, eye wòli eye wògale vava ge la gbɔ kple\ngbɔgbɔ adre siwo le eƒe fiazikpui la ŋgɔ, 5 kple Yesu Kristo, ame si nye ɖaseɖila\nanukwaretɔ, ame gbãtɔ si fɔ tso ku me eye wònye anyigbadzifiawo dziɖula la gbɔ na\nmi. Eya ame si lɔ̃ mí eye wòɖe mí tso míaƒe nu vɔ̃wo me to eƒe ʋu me, 6 eya ame si\nwɔ mí be míanye fiaɖuƒe kple Osɔfo siwo asubɔ eƒe Mawu kple Fofoa eya tɔ nanye\nŋutikɔkɔe kple ŋusẽ tso mavɔ me yi ɖe mavɔ me! Amen.\n7 Kpɔ ɖa! Egbɔna; alilῖkpowo aƒo xlãe eye ŋku ɖe sia ɖe akpɔe. Ẽ, ame siwo\ntɔ akplɔe gɔ̃ hã akpɔe. Ne eva do la, dukɔwo afa avi kple ɣli le eya amea ta. Ẽ!\nAmen! Neva ame nenema!\n8 “Nyee nye A kple Z, gɔmedzedze kple nuwuwu ame si nɔ anyi, eli eye\nwògale vava ge, ame si nye Ŋusẽkatãtɔ.” Aƒetɔ Mawue gblɔe.\nYohanes kpɔ ŋutega\n9 Nye, mia nɔvi Yohanes, ame si kpe fu kpli mi le Aƒetɔ la ta lae le agbalẽ sia ŋlɔm\nna mi. Nye hã mekpɔ gome le dzidodo si Mawu nana la me eye miakpɔ gome le eƒe\nfiaɖuƒe la hã me!\nMenɔ Patmo Ƒukpo dzi. Woɖe aboyom yi afi ma le ale si megblɔ Mawu ƒe\nnya kple nu si menya tso Yesu Kristo ŋuti la ta. 10 Esime menɔ gbɔgbɔ me le Aƒetɔ\nla ƒe ŋkekea dzi la, mese gbe sesẽ aɖe le megbenye abe kpe ƒe ɖiɖi ene. 11 Enɔ\ngbɔgblɔm bena, “Nyee nye A kple Z, Gbãtɔ kple Mlɔetɔ” Emegbe mesee wògagblɔ\nbe, “Ŋlɔ nu sia nu si nakpɔ la da ɖi eye naɖo agbalẽa ɖe hame adre siwo le Asia.\nEfeso, Smirna Pergamo, Tiatira, Sardes, Filadelfia kple Laodikea.”\n12 Esi metrɔ be makpɔ ame si nɔ nu ƒom la, kasia mekpɔ sikakaɖiti adre. 13\nAme aɖe tsi tre ɖe wo dome, si ɖi Amegbetɔvi la. Edo awu ʋlaya aɖe eye wotsɔ\nsikalidziblanu aɖe bla akɔta. 14 Eƒe taɖa fu tititi abe alẽfu alo ɖetifu ene. Eƒe ŋkuwo\nle ɖaɖam abe dzoƒeaɖewo ene. 15 Eƒe afɔwo biã hẽ abe akɔbli si wode kpodzo me\nene eye eƒe gbe le abe tɔsisi geɖewo ƒe howɔwɔ ene. 16 Elé ɣletivi adre ɖe nuɖusi\neye yi ɖaɖe nuevee do go tso eƒe nu me. Eƒe mo le keklẽm abe ɣekeklẽ ene.\n17 Esi mekpɔe la, medze anyi ɖe eƒe afɔnu abe ame kuku ene. Tete wòtsɔ eƒe\nnuɖusi da ɖe dzinye eye wògblɔ bena, “Mègavɔ̃ o. Nyee nye Gbãtɔ kple Mlɔetɔ. 18\nNyee nye Ame si le agbe, meku kpɔ gake, kpɔ ɖa, mele agbe tso mavɔ me yi mavɔ\nme! Eye ku kple tsiẽƒe ƒe safuiwo le asinye.\n19 “Eya ta ŋlɔ nu siwo nèkpɔ fifia kple nu siwo le vava ge emegbe. 20 Nu\nɣaɣla si le ɣletivi adre siwo nèkpɔ melé ɖe ɖusi kple sikakaɖiti adreawo lae nye si.\nÊletivi adreawo nye hame adreawo ƒe mawudɔlawo eye sikakaɖiti adreawo nye\nGbedeasi na Efeso Hame la\n2 Ŋlɔ na Efeso Hamea ƒe mawudɔla be, ‘Esiawoe nye nya siwo tso ame si lé\nɣletivi adre ɖe ɖusi eye wòle zɔzɔm le sikakaɖiti adreawo dome la gbɔ. 2 Menya wò\ndɔwɔwɔwo, wò kutrikuku kple wò ŋusẽdodonu. Menyae be màte ŋu alɔ̃ ame vɔ̃ɖiwo\nƒe nya o, gawu la èdo ame siwo be yewonye apostolowo evɔ womenyee o la kpɔ eye\nnèkpɔ be wonye aʋatsotɔwo. 3 Èdze agbagba, eye nèto fukpekpe geɖe me le nye ŋkɔ\nla ta gake nu meti tɔ na wò o.\n4 ‘“Gake mekpɔ nu sia le ŋutiwò be nègblẽ wò gbãlɔlɔ̃ ɖi. 5 Ðo ŋku afi si\nnège tso la dzi! Trɔ dzime eye nàwɔ nu siwo nèwɔna tsã. Ne mètrɔ dzime o la, mava\ngbɔwò eye maɖe wò akaɖiti la le enɔƒe. 6 Ke esia nye nu dzeame nèwɔ be nèlé fu\nNikolaitɔwo ƒe nuwɔnawo, nu siwo nye hã melé fui.\n7 ‘“Ame si to senu li na la, nese nu si gblɔm Gbɔgbɔ la le na hameawo. Ame\nsi ɖu dzi la, mana ŋusẽe be wòaɖu agbeti si le Mawu ƒe Paraɖiso me la ƒe tsetsea.\nGbedeasi na Smirna Hame la\n8 “Ŋlɔ na Smirna Hamea ƒe mawudɔla be, ‘Esiawo nye nya siwo tso eya, ame si nye\nGbãtɔ kple Mlɔɛtɔ, ame si ku eye wògale agbe la gbɔ. 9 Menya wò fukpekpe kple\nahedada evɔ kesinɔtɔ nènye hafi! Menya ame siwo gblɔna be yewonye Yudatɔwo\nevɔ womenyee o, ke boŋ wonye satana ƒe ƒuƒoƒemenɔlawo.\n10 Megavɔ̃ na fukpekpe siwo ava dze dziwo la o. Satana ade mia dometɔ\naɖewo gaxɔ me le ŋkeke siawo me be woate mi akpɔ. Woati mia yome ‘ŋkeke ewo,’\nsi gɔmee nye ɣeyiɣi kpui aɖe.\n“ ‘Nɔ nuteƒewɔwɔ dzi yi ɖase ɖe ku me gɔ̃ hã eye mana agbefiakuku wò. 11\nAme si to se nu li na la nese nu si gblɔm Gbɔgbɔ la le na hameawo. Ku Evelia mawɔ\nnu vevi aɖeke ame si aɖu dzi la o.’\nGbedeasi na Pergamo Hame la\n12 “Ŋlɔ na Pergamo Hamea ƒe mawudɔla be, ‘Esiawo nye ame si lé yi ɖaɖɛ nuevee\nɖe asi la ƒe nyawo. 13 Menya afi si èle, eyae nye afi si Satana li eƒe fiazi anyi ɖo. Ke\nhã la, ègalé nye ŋkɔ me ɖe asi ko; mègbe nu le wò xɔse si nètsɔ ɖe menye la gbɔ o;\nèlé eme ɖe asi le Antipas, nye ɖasefo nuteƒewɔla, ƒe ɣeyiɣiwo me gɔ̃ hã, ame siwo\nwowu le miaƒe du si nye Satana nɔƒe la me.\n14 “Ke hã la nya ʋe aɖewo le asinye ɖe ŋutiwò. Ame aɖewo le mia dome afi\nma, ame siwo galé Balam ƒe nufiafiawo me ɖe asi ko, ame si fia Balak be wòable\nIsraelviwo nu woawɔ nu vɔ̃ to nuɖuɖu siwo wotsɔ sa vɔe na legbawo la ɖuɖu me\nkple ahasiwɔwɔ me. 15 Nenema ke ame siwo lé Nikolai ƒe nufiafia me ɖe asi la hã le\nmia dome. 16 Eya ta trɔ dzime! Ne menye nenema o la, mava gbɔwò kpuie eye\nmawɔ avu kpli wò kple yi si le nye nume.\n17 “‘Ame si to senu li na la, nese nu si gblɔm Gbɔgbɔ la le na hameawo.\nGbedeasi na Tiatira Hame la\n18 Ŋlɔ na Tiatira Hamea ƒe mawudɔla be, “Esiawo nye Mawu Vi la ƒe nyawo, ame\nsi ƒe ŋkuwo le abe dzoƒeaɖe ene eye eƒe afɔwo le abe gadzῖ si le keklẽm la ene. 19\nMenya wò dɔwɔwɔwo, wò lɔlɔ̃, wò xɔse, wò dɔmenyowɔwɔ kple wò vevidodo eye\nazɔ gɔ hã la, èle wo wɔm wu tsã.\n20 Ke hã la, mekpɔ nu sia le ŋutiwò; èɖe mɔ na nyɔnu ma, ame si woyɔ na be\nYezebel, ame si yɔa eɖokui be nyagblɔɖila. Ekplɔ nye dɔlawo trae to eƒe nufiafia me\nbe woage ɖe ahasiwɔwɔ me eye be woaɖu nu siwo wotsɔ sa vɔe na legbawo. 21\nMena ɣeyiɣii be wòatrɔ tso eƒe ŋunyɔnuwo wɔwɔ me gake egbe. 22 Eya ta matsɔe\naƒu fukpekpe ƒe aba dzi eye mana be ame siwo wɔ ahasi kplii la nakpe fu vevie, dzaa\nɖe wòtrɔ le eƒe mɔ vɔ̃wo dzi. 23 Maƒu nu viawo woaku ekema hameawo katã anyae\nbe nyee nye dziwo kple susuwò me dzrola eye maxe fe na ame sia ame le eƒe\nnuwɔwɔwo nu. 24 Azɔ mele egblɔm na mi ame mamlɛ siwo le Tiatira, mi ame siwo\nmelé nufiafia me ɖe asi o eye miesrɔ̃ nu si woawo ŋutɔ le yɔyɔm be Satana ƒe nu\ngoglowo o la, nyemada agba kpekpe bubu aɖeke ɖe mia dzi o. 25 Miawo ya milé nu\nsi le mia si la me ɖe asi sesῖe va se ɖe esime mava.\n26 Ame si ɖu dzi eye wòwɔ nye lɔlɔ̃nu va se ɖe nuwuwu la, eyae mana ŋusẽe\nɖe dukɔwo dzi, 27 ‘aɖu wo dzi kple gatikplɔ, atsɔ wo axlã ɖe nu woakaka abe ze\nene’ eye anɔ abe ale si ko mexɔ ŋusẽ tso fofonye gbɔ ene. 28 Matsɔ ŋukeɣletivi la hã\nnɛ. 29 Ame si to senu li na la nese nu si gblɔm Gbɔgbɔ la le na hameawo.\nGbedeasi na Sardis Hame la\n3 Ŋlɔ na Sardis Hame la ƒe mawudɔla be, “Esiawo nye nya siwo ame si lé\nMawu ƒe Gbɔgbɔ adreawo kple ɣletivi adreawo ɖe asi la gblɔ. Menya wò\ndɔwɔwɔwo, wò ŋkɔ ɖi le teƒewo be èle agbe, gake la eku 2 Nyɔ, do ŋusẽ nu siwo\nsusɔ eye wole kumɔdzi la elabena nyemekpɔ be wò dɔwɔwɔ de blibo le nye Mawu\nŋkume o. 3 Eya ta ɖo ŋku nu si nèxɔ eye nèse la dzi, wɔ edzi eye nàtrɔ dzime. Ke ne\nmènyɔ o la, mava gbɔwò abe fiafitɔ ene eye mànya ga si me mava gbɔwò o.\n4 Ke hã la, ame ʋe aɖewo le asiwo le Sardis, ame siwo meƒo ɖi woƒe awuwo\no. Woazɔ kplim eye woanɔ awu ɣiwo me elabena wodze nɛ. 5 Ame si ɖu dzi la hã\nanɔ abe wo ameawo ene, anɔ awu ɣi me. Nyematutu eƒe ŋkɔ ɖa le agbegbalẽa me\ngbeɖe o ke boŋ maʋu eƒe ŋkɔ me le fofonye kple eƒe mawudɔlawo ŋkume. 6 Ame si\nto senu li na la, nese nu si gblɔm Gbɔgbɔ la le na hameawo.\nGbedeasi na Filadelfia Hamea\n7 Ŋlɔ na Filadelfia hame la ƒe mawudɔla be, “Esiawo nye ame si le kɔkɔe, nye\nnyateƒetɔ eye David ƒe safui le esi la ƒe nyawo. Nu si wòʋu la, ame aɖeke mate ŋu\natui o eye nu si wòtu la, ame aɖeke mate ŋu aʋui o. 8 Menya wò dɔwɔwɔwo. Kpɔ\nɖa, metsɔ ʋɔ si le ʋuʋu si ame aɖeke mate ŋu atu o la, ɖo ŋkuwòme. Menya be wò\nŋusẽ le sue ke hã la èlé nye nya me ɖe asi eye mègbe nu le nye ŋkɔ gbɔ o. 9 Mana\name siwo nye Satana ƒe ƒuƒoƒemenɔlawo, ame siwo gblɔ be yewonye Yudatɔwo evɔ\nwomenyee o, ke boŋ wonye alakpatɔwo la nava dze anyi ɖe wò afɔ nu, eye woaʋu\neme be melɔ̃ wò. 10 Esi nèlé nye sedede me ɖe asi be nànɔ te le dzigbɔɖi me ta la,\nnye hã maɖe wò le dodokpɔ ƒe gaƒoƒo si gbɔna xexeame katã dzi be woado\nanyigbadzinɔlawo akpɔ la me. 11 Kpɔ ɖa, megbɔna kaba! Lé ŋusẽ sue si le asiwò la\nme ɖe asi sesῖe ale be ame aɖeke maxɔ wo fiakuku la le asiwò o.\n12 “‘Amesi aɖu dzi la, mawɔe woazu sɔti le Mawu ƒe gbedoxɔ me. Anɔ dedie\neye magado go o. Maŋlɔ nye Mawu ƒe ŋkɔ ɖe eŋu eye woazu dumevi atso nye\nMawu ƒe du, Yerusalem Yeyea me. Du sia aɖiɖi tso nye Mawu gbɔ le dziƒo. Mawu\nana woaŋlɔ nye Ŋkɔ yeyea ɖe ame sia ŋu.\n13 “‘Ame sia ame si to senu li na la, ese nu si gblɔm Gbɔgbɔ la le na\nGbedeasi na Laodikea Hame la\n14 “Ŋlɔ agbalẽ sia na hame si le Laodikea ƒe mawudɔla:\n“Nya siawo tso ame si le tsitre sesῖe, ame si nye Ðasefo nuteƒewɔla kple\nanukwaretɔ le nu siwo le fifia, kple nusiwo nɔ anyi kpɔ kpakple nusiwo le vavage ŋu\nla, ame si li kple Mawu tso eƒe nuwɔwɔwo katã ƒe gɔmedzedzea me la gbɔ.\n15 “‘Menya wò nyuie be mefa o eye mexɔ dzo hã o. Madi be nafa alo naxɔ\ndzo hafi! 16 Ke esi nèle evedomesi alea ta la, matu wò aƒu gbe tso nye nu me!\n17 “‘Ègblɔ be, ‘Menye kesinɔtɔ. Nu sia nu si mehiã la le asinye. Naneke\nmehiãm o!’ Ke menyae be yenye nublanuitɔ, ame dahe kple ŋkuagbãtɔ eye yele\n18 “‘Nye aɖaŋuɖoɖo na wòe nye be nàƒle sika nyuitɔ, si ŋu wokɔ kple dzo la,\nle gbɔnye. Eya koe ana nànye kesinɔtɔ vavãtɔ. Emegbe la, nàƒle awu ɣi kɔkɔewo le\ngbɔnye ale be maganɔ amama eye ŋu nakpe wò o. Hekpe ɖe esia ŋu la, nàƒle atike le\ngbɔnye, ada gbe le wò ŋkuwo ŋu eye nàgakpɔ nu. 19 Mehea to na ame sia ame si\nmelɔ̃na la enuenu. Eya ta ele be mahe to na wò negbe ɖe ko nàɖe asi le wò\nɖekematsɔleme ŋu eye natsɔ dzo ɖe nu siwo ku ɖe Mawu ŋu la ŋuti hafi.\n20 “‘Kpɔ ɖa! Mele tsitre ɖe ʋɔtrua nu eye mele eƒom madzudzɔmadzudzɔe.\nNe ame aɖe see mele eyɔm eye woʋu ʋɔa nam la, mage ɖe eme eye mi kplii miade\nasi agba me aɖu nu ɖekae.\n21 “‘Mana ame sia ame si aɖu dzi la nanɔ nye axadzi le nye fiazikpui dzi abe\nale si nye hã meɖu dzi eye mele Fofonye gbɔ le eƒe fiazikpui dzi ene. 22 Ame siwo\nto senu li na la nese nu si gblɔm Gbɔgbɔ la le na hameawo.’”\n4 Le esia megbe la, mekpɔ ʋɔtru aɖe le ʋuʋu le dziƒo le nye ŋkume eye gbe si\nmese gbã wònɔ nu ƒom nam abe kpẽ ƒe ɖiɖi ene la, gblɔ be, “Va dzime afii eye\nmafia nu si ava dzɔ le etsɔ me la wò.” 2 Tete menɔ Gbɔgbɔ la me eye fiazikpui aɖe\nsi le dziƒo la nɔ nye ŋkume eye ame aɖe nɔ edzi. 3 Ame si nɔ fiazikpuia dzi la, ƒe\ndzedzeme le abe kpexɔasiwo, yaspa kple kanelia ene. Anyieʋɔ si le abe kpexɔasi\nemerald ene la ƒo xlã fiazikpui la. 4 Fiazikpui sue blaeve-vɔ-ene ƒo xlã fiazikpui gãtɔ\nla eye amegãxoxo blaeve-vɔ-ene nɔ wo dzi. Wo katã do awu ɣiwo eye woɖɔ\nsikafiakukuwo. 5 Dzikedzo, dziɖegbe kple sokpewo le dodom tso fiazikpui la me.\nAkaɖi adre nɔ bibim le fiazikpui la ŋgɔ. Esiawoe nye Mawu ƒe gbɔgbɔ adreawo. 6\nNane si le abe ahuhɔ̃etsiaƒu ene esi me kɔ abe kristalokpo ene la, hã nɔ fiazikpui la\nŋgɔ le afi ma. Nugbagbe ene nɔ titina ƒo xlã fiazikpui la eye woƒe ŋkuwo ƒo xlã wo,\nle ŋgɔ kple megbe siaa. 7 Nu Gbagbe siawo dometɔ gbãtɔ ɖi dzata. Evelia ɖi nyitsu.\nEtɔ̃lia ƒe mo ɖi amegbetɔ tɔ eye enelia le abe hɔ̃ si keke eƒe awalawo abe dzodzom\nwòle ene. 8 Aʋala ade nɔ nugbagbe eneawo dometɔ ɖe sia ɖe si, woto ŋku ɖe\naʋalawo ŋu kpe ɖo eye woto ŋku ɖe woƒe aʋalawo te gɔ̃ hã. Wonɔa ha dzim\nmadzudzɔmadzudzɔe zã kple keli be,\n“Kɔkɔe, kɔkɔe, kɔkɔe,\nNye Aƒetɔ Mawu, Ŋusẽkatãtɔ,\nAme si nɔ anyi va yi,\nEli fifia eye wògale vava ge.”\n9 Ne nugbagbeawo le ŋutikɔkɔe, bubu kple akpedada tsɔm na ame si nɔ\nfiazikpui la dzi, eye wòle agbe tegbetegbe la, 10 ekema amegaxoxo blaeve-vɔeneawo\nyia klo dzi hetsyɔa mo anyi ɖe eya ame si nɔ anyi ɖe fiazikpuia dzi la ŋgɔ,\nwosubɔa eya ame si nɔa agbe tegbetegbe. Woɖea woƒe fiakukuwo dana ɖe fiazikpui\nla ŋgɔ henɔa ha dzim be,\n11 “Míaƒe Aƒetɔ kple Mawu,\nWòe dze be nàxɔ ŋutikɔkɔe,\nBubu kple ŋusẽ, elabena\nWòe wɔ nuwo katã,\nWò lɔlɔ̃nue nètsɔ wɔ woe\nEye wò lɔlɔ̃nue na be wole agbe.”\nAlẽvi la kple agbalè la\n5 Tete la mekpɔ agbalẽ aɖe le nuɖusi na ame si bɔbɔ nɔ fiazikpui la dzi. Woŋlɔ\nnu ɖe agbalẽa me kple egodo siaa eye wotree kple nutrenu adre. 2 Eye mekpɔ\nmawudɔla dzɔatsu aɖe le gbeƒã ɖem kple gbe sesẽ aɖe le gbɔgblɔm be, “Ame kae\ndze ate ŋu aɖe nutrenuawo ɖa alo aʋu agbalẽ la?” 3 Gake ame aɖeke mele dziƒo,\nanyigba dzi loo alo anyigba te si ate ŋu aʋu agbalẽ la alo akpɔ eme o. 4 Mefa avi\nkakaka elabena ame aɖeke meli si ŋu wokpɔ ŋudzedze le si dze be woaʋu agbalẽ la\nalo akpɔ eme o. 5 Tete amegãxoxoawo dometɔ ɖeka gblɔ nam be, “Kpɔ ɖa, mègafa\navi o he! Elabena Yuda to la ƒe Dzata si tso David ƒe ke me ɖu dzi. Eyae ate ŋu aʋu\nagbalẽ la eye wòaɖe nutrenu adreawo ɖa.”\n6 Eye mekpɔ Alẽvi aɖe, wòdze abe ɖe wowui ene eye wònɔ tsitre ɖe fiazikpui\nla titina. Nugbagbe eneawo kple amegãxoxoawo ƒo xlãe. Dzo adre kple ŋku adre nɔ\nesi, esiwo nye Mawu ƒe gbɔgbɔ adreawo, esiwo wodɔ ɖo ɖe anyigba blibo la dzi. 7\nEyae va xɔ agbalẽ la le ame si nɔ fiazikpui la dzi la ƒe nuɖusi me. 8 Esi wòxɔe ʋɔ la,\nnugbagbe eneawo kple amegãxoxo blaeve-vɔ-eneawo dze klo tsyɔ mo anyi ɖe Alẽvi\nla ŋgɔ. Kasaŋku nɔ wo dometɔ ɖe sia ɖe si eye sikagba si yɔ f•u kple\ndzudzɔʋeʋẽdonu, esiwo nye amekɔkɔeawo ƒe gbedodoɖa la hã nɔ woƒe asime. 9\nWodzi ha yeye be,\n“Wòe dze be nàʋu agbalẽ la\nEye nàɖe nutrenu adreawo ɖa,\nElabena wowu wò kpɔ\nEye nètsɔ wò ʋu ƒle amewoe na Mawu.\nTso to sia to, gbegbɔgblɔ sia gbegbɔgblɔ,\nNutome ɖe sia ɖe kple dukɔ ɖe sia ɖe me.\n10 Èwɔ wo be woanye fiaɖuƒewo\nKple Osɔfowo ne woasubɔ míaƒe Mawu la\nEye woaɖu fia le anyigba dzi.”\n11 Tete mekpɔ eye mese mawudɔla gbogbo aɖewo ƒe gbe, esiwo ƒe xexlẽme\nanye akpe akpewo kple akpe ewo teƒe akpe ewo. Woɖe to ƒo xlã fiazikpui la,\nnugbagbe eneawo kple amegãxoxoawo.\n12 Wole ha dzim kple gbe sesẽ be,\n“Alẽvi si wowu la eyae dze\nBe wòaxɔ ŋusẽ, kesinɔnu, nunya kple ŋutete\nBubu, ŋutikɔkɔe kpakple kafukafu.”\n13 Esia megbe mese nugbagbe siwo katã le dziƒo, anyigba dzi, anyigba te\natsiaƒu me kpe ɖe nu siwo katã nɔ wo me la ŋuti nɔ ha dzim be,\n“Alẽvi si nɔ anyi ɖe fiazikpui la dzi la tɔe nye\nKafukafu, bubu, ŋutikɔkɔe kple ŋusẽ\nTso mavɔ me yi mavɔ me!.”\n14 Nugbagbe eneawo gblɔ be, “Amen.” Tete amegãxoxo blaeve-vɔ-eneawo tsyɔ mo\nanyi eye wosubɔe.\n6 Mekpɔ Alẽvi la wòʋu nutrenu adreawo ƒe gbãtɔ. Emegbe mese nugbagbe\neneawo dometɔ ɖeka gblɔ kple gbe si le abe dziɖegbe ene la be, “Va!” 2 Mekpɔ sɔ\nɣi aɖe le ŋgɔnye! Sɔdola la lé dati ɖe asi, wotsɔ fiakuku nɛ eye wòdo sɔ la do go dzo\nabe kalẽtɔ si ɖoe kplikpa be yeaɖu dzi la ene.\n3 Alẽvi la ɖe nutrenu evelia ɖa eye wòʋu agbalẽ evelia hã. Mese nugbagbe\nevelia wògblɔ be, “Va!” 4 Tete sɔ bubu do go va, ebiã eye adã le mo nɛ. Wona ŋusẽ\nedola be woaɖe ŋutifafa ɖa le anyigba dzi eye wòana amewo nawu wo nɔewo. Ale\nwotsɔ yi gã aɖe de asi nɛ.\n5 Esi Alẽvi la ɖe nutrenu etɔ̃lia ɖa la, mese nugbagbe etɔ̃lia wògblɔ be, “Va!”\nEye mekpɔ sɔ yibɔ aɖe, edola lé nudanu ɖe asi. 6 Mese nane si ɖi ame ƒe gbe le\nnugbagbe eneawo dome le gbɔgblɔm be, “Bli agba ɖeka axɔ agbatedɔwɔlawo ƒe\nŋkeke ɖeka ƒe fetu eye lu agba etɔ̃ anye agbatedɔwɔlawo ƒe ŋkeke ɖeka ƒe fetu.\nMikpɔ egbɔ be miegblẽ ami kple wain dome o!”\n7 Esi Alẽvi la ɖe nutrenu enelia ɖa la, mese nugbagbe enelia wògblɔ be,\n“Va!” 8 Mekpɔ sɔ si ɖi ku ŋutɔ la le ŋkunyeme! Edola ŋkɔe nye Ku eye tsiẽƒe le\neyome kplikplikpli. Wona ŋusẽ wo ɖe anyigba ƒe mama enelia ƒe ɖeka dzi, be\nwoawu amewo kple yi, dɔwuame kple dɔvɔ̃ kpakple lã wɔadã siwo le anyigba dzi.\n9 Esi Alẽvi la ɖe nutrenu atɔ̃lia ɖa la, mekpɔ vɔsamlekpui aɖe. Le\nvɔsamlekpuia te la, mekpɔ ame siwo katã wowu ɖe Mawu ƒe nya la gbɔgblɔ kple\nɖaseɖiɖi anukwretɔe ta la ƒe luʋɔwo. 10 Wodo ɣli kple gbe sesẽ be, “Va se ɖe\nɣekaɣie Aƒetɔ Ŋusẽkatãtɔ, kɔkɔetɔ kple dzɔdzɔetɔ, nàdrɔ̃ ʋɔnu anyigbadzitɔwo eye\nnàbia hlɔ̃ ɖe míaƒe ʋu ta?” 11 Tete wotsɔ awuʋlaya ɣi na wo dometɔ ɖe sia ɖe eye\nwogblɔ na wo be woalala vie va se ɖe esime wo nɔvi kple dɔla bubuawo, ame siwo\nhã woawu la ƒe xexlẽme nade eye abe ale si wònɔ na wo ene la nawu enu.\n12 Mekpɔ Alẽvi la wòɖe nutrenu adelia ɖa. Enumake anyigba ʋuʋu sesῖe. Êe\nƒe keklẽ trɔ zu yibɔ abe avɔ si wolɔ̃ kple gbɔ̃fu yibɔ la ene. Nenema ke ɣleti hã biã\ndzẽ abe ʋu ene, 13 eye ɣletiviwo le dziƒo ge va dze anyigba abe ale si gbotsetse siwo\ntsi megbe la dudunae ne ya sesẽ aɖe ʋuʋu ati la ene. 14 Dziŋgɔlῖ gbugbɔ yi megbe\nabe lãgbalẽ si woŋlɔ ene, eye to ɖe sia ɖe kple ƒukpo ɖe sia ɖe te ɖa le wo nɔƒe.\n15 Tete anyigbadzifiawo, bubumewo, aʋafiawo, hotsuitɔwo, kalẽtɔwo kple\nkluvi ɖe sia ɖe kpakple ablɔɖevi ɖe sia ɖe yi ɖaɣla wo ɖokuiwo ɖe agadowo me kple\nagakpewo dome. 16 Wogblɔ na towo kple agakpewo bena, “Mimu dze mía dzi ne\nmiaɣla mí ɖa tso ame si nɔ fiazikpui la dzi la ƒe ŋkume kple Alẽvi la ƒe dɔmedzoe\nhelihelῖ la gbɔ, 17 elabena woƒe dɔmedzoeŋkeke gã la ɖo vɔ. Ame kae ate ŋu anɔ te\nWotre ame akpe alafa ɖeka blaene-vɔ-ene nu\n7 Le esia megbe la, mekpɔ mawudɔla ene wole tsitre ɖe anyigba ƒe dzogoe\neneawo dzi eye wona be ya eneawo magaƒo ato anyigba, atsiaƒu alo ati aɖeke dzi o.\n2 Tete mekpɔ mawudɔla bubu tso ɣedzeƒe gbɔna eye wòlé Mawu gbagbe la ƒe\nnutrenu ɖe asi. Eyɔ mawudɔla ene, ame siwo wo na ŋusẽe be woawɔ nuvevi anyigba\nkple atsiaƒu la kple gbe sesẽ be, 3 “ Mègawɔ nuvevi aɖeke anyigba alo atsiaƒu loo\nalo atiwo o, va se ɖe esime míatsɔ nutrenu aɖo ŋgɔnu na míaƒe Mawu la ƒe dɔlawo.”\n4 Emegbe mese ame siwo wotsɔ nutrenu ɖo ŋgonu na la ƒe xexlẽme. Wole ame akpe\nalafa ɖeka blaene-vɔ-ene, eye wo katã tso Israel ƒe toawo me.\n5 Wotre ame akpe wuieve nu tso Yuda ƒe to la me:\name akpe wuieve nu tso Ruben ƒe to la me,\name akpe wuieve nu tso Gad ƒe to la me,\n6 ame akpe wuieve nu tso Aser ƒe to la me, ame akpe wuieve nu tso Naflali ƒe to la\nme, ame akpe wuieve nu tso Manase ƒe to la me, 7 ame akpe wuieve nu tso Simeon\nƒe to la me, ame akpe wuieve nu tso Levi ƒe to la me, ame akpe wuieve nu tso Isaka\nƒe to la me, 8 ame akpe wuieve nu tso Zebulon ƒe to la me, ame akpe wuieve nu tso\nYosef ƒe to la me, ame akpe wuieve nu tso Benyamin ƒe to la me.\nAmeha gã si le awuʋlaya ɣi me\n9 Le esia megbe la, mekpɔ ameha gã aɖe si womate ŋu axlẽ o la, le nye ŋkume.\nWotso dukɔ sia dukɔ, to sia to, ƒome ɖe sia ɖe kple gbegbɔgblɔ ɖe sia ɖe me. Wole\ntsitre ɖe fiazikpui la ŋgɔ le Alẽvi la ŋkume. Wodo awuʋlaya ɣiwo eye wolé\ndeʋayawo ɖe asi. 10 Wole ɣli dom kple gbe sesẽ be,\n“Xɔname nye míaƒe Mawu la tɔ,\nAme si nɔ anyi ɖe fiazikpui la dzi,\nkple Alẽvi la tɔ.”\n11 Mawudɔlawo katã nɔ tsitre ƒo xlã fiazikpui la, amegaxoxoawo kple nugbagbe\neneawo. Wotsɔ mo tsyɔ anyi ɖe fiazikpui la ŋgɔ eye wosubɔ Mawu,\n12 le gbɔgblɔm be,\nKafukafu kple ŋutikɔkɔe\nNunya, akpedada kple bubu\nKple ŋusẽ kpekple ŋutete\nNanye míaƒe Mawu la tɔ\nTso mavɔ me yi ma mavɔ me.\n13 Tete amegaxoxoawo dometɔ ɖeka biam be, “Ame kawoe nye ame siawo\nle awuʋlaya ɣi me eye afi ka wotso?”\n14 Meɖo eŋu nɛ be, “Aƒetɔ, wòe nyae.”\nEye wògblɔ nam bena,\n“Woawoe nye ame siwo do go tso xaxa gã la me. Wonya woƒe awuʋlayawo\neye wowɔ wo ɣie to Alẽvi la ƒe ʋu me. 15 Eya ta,\n“Wole Mawu ƒe fiazikpui la ŋgɔ\nEye wosubɔnɛ le eƒe gbedoxɔ me zã kple keli\nEye ame si nɔ fiazikpuia dzi la\nAkeke eƒe agbadɔ ɖe wo dzi.\n16 Dɔ magawu wo akpɔ gbeɖe o\nTsikɔ hã magawu wo akpɔ gbeɖe o.\nÊe magaɖu wo o\nAlo ŋdɔkutsu nagaɖu wo o.\n17 Elabena Alẽvi si le fiazikpui la titina\nAnye woƒe kplɔla\nAkplɔ wo ayi agbetsi dzidziwo gbɔe\nEye Mawu ŋutɔ atutu aɖatsi ɖe sia ɖe le wo ŋkume.”\nNutrenu adrelia ʋuʋu kple sikadzudzɔdosonu la\n8 Esi wòʋu nutrenu adrelia la ɖoɖoe gã aɖe zi le dziƒo abe gaƒoƒo afã ene. 2\nEye mekpɔ mawudɔla adre siwo nɔ tsitre ɖe Mawu ŋkume eye wotsɔ kpẽ adre na\nwo. 3 Mawudɔla bubu si lé sikadzoɖesonu ɖe asi la, hã va tsi tre ɖe vɔsamlekpui la\ngbɔ. Wotsɔ dzudzɔʋeʋẽdonu geɖe nɛ be wòatsɔ akpe ɖe amekɔkɔeawo katã ƒe\ngbedodoɖawo ŋu, atsɔ aɖo sikavɔsamlekpui si le fiazikpui la ŋgɔ dzi. 4\nDzudzɔʋeʋẽdonu la ƒe dzudzɔ kpe ɖe amekɔkɔeawo ƒe gbedodoɖa ŋu ɖo Mawu gbɔ\ntso mawudɔla la ƒe asime. 5 Emegbe mawudɔla la tsɔ dzoɖesonu la ɖe asi, ɖe dzo tso\nvɔsamlekpui la dzi kɔ ɖe eme, eye wotsɔe xlã ɖe anyigba. Tete sokpewo ge tso dziƒo,\ndzi ɖe gbe, dzi ke dzo eye anyigba ʋuʋu.\nKpẽ adreawo kuku\n6 Mawudɔla adre siwo wotsɔ kpẽ adreawo na la, nɔ klalo na wo kuku.\n7 Mawudɔla gbãtɔ ku eƒe kpẽ la, tete tsikpe dza eye wotsɔ dzo, si wotɔtɔ kple\nʋu la kɔ ɖe anyigba. Tete anyigba ƒe mama etɔ̃lia ƒe akpa ɖeka fia. Atiwo hã ƒe\nmama etɔ̃lia ƒe ɖeka fia. Nenema ke gbe damawo katã hã fia.\n8 Mawudɔla evelia ku eƒe kpẽ eye wotsɔ nane si lolo abe to ene eye wole\nbibim la ƒu gbe ɖe atsiaƒu me. Atsiaƒu la ƒe mama etɔ̃lia ƒe ɖeka trɔ zu ʋu 9\nNugbagbe siwo katã le atsiaƒua me la, ƒe mama etɔ̃liawo ƒe ɖeka ku eye tɔdziʋu siwo\nkatã nɔ atsiaƒua dzi la ƒe mama etɔ̃lia ƒe ɖeka hã tsrɔ̃.\n10 Mawudɔla etɔ̃lia ku eƒe kpẽ la, eye ɣletivi gã aɖe si le bibim abe akakati\ngã aɖe ene la, ge tso dziƒo va dze tɔsisiwo kple tsivudowo memama etɔ̃lia ƒe ɖeka\ndzi, 11 ke ɣletivi sia ŋkɔe nye “Veve”. Ale tsiwo katã ƒe memama etɔ̃lia ƒe ɖeka trɔ\nzu tsi veve. Ale ame geɖewo ku to tsi veve sia nono me.\n12 Mawudɔla enelia ku eƒe kpẽ la. Tete wotsɔ nu xe ɣe, ɣleti kple ɣletiviwo\nƒe mama etɔ̃lia ƒe ɖeka ŋkume eye viviti do. Ale ŋkeke ƒe mama etɔ̃lia ƒe ɖeka\nmekpɔ kekeli o, eye nenema ke zã ƒe mama etɔ̃lia ƒe ɖeka hã mekpɔ kekeli o.\n13 Esi mele nu siawo kpɔm la, mese hɔ̃ aɖe si nɔ dzodzom le yame la gblɔ\nkple gbe gã aɖe be, “Babaa! Babaa! Babaa na anyigbadzinɔlawo le kpẽ siwo\nmawudɔla etɔ̃ mamlɛawo ava ku la ta!”\n9 Mawudɔla atɔ̃lia ku eƒe kpẽ la eye mekpɔ ɣletivi si ge tso dziƒo va dze\nanyigba dzi la, wotsɔ ʋe globo la ƒe safui na ɣletivi sia. 2 Esi wòʋu nu le ʋe globoa\nnu la, dzudzɔ do tso eme abe abolokpo gã aɖe mee dzudzɔ le dodom le ene. Dzudzɔ\ngã la na be ɣe kple dziŋgɔlῖ do viviti. 3 Ûetsuviwo ƒe ha gã aɖe do go tso dzudzɔ la\nme va anyigba dzi eye wona ŋusẽ wo be woawɔ nu abe ahɔ̃ siwo le anyigba dzi la\nene. 4 Wode se na wo be womagagblẽ gbe siwo le anyigba dzi loo alo numiemie alo\natiwo o, ke boŋ woagblẽ ame siwo Mawu ƒe nutrenu mele ŋgonu na o. 5 Womena\nŋusẽ wo be woawu wo o ke boŋ be woawɔ funyafunya wo dzinu atɔ̃. Ale fukpekpe\nsi me woto la nɔ abe ale si ame si ahɔ̃ te la sea vevee ene. 6 Le ŋkeke mawo me la,\namewo adi ku gake womakpɔe o. Ku adzro wo vevie gake ku asi abu ɖe wo.\n7 Ûetsuviawo ƒe dzedzeme le abe sɔ siwo bla akpa hena aʋayiyi ene. Woɖɔ\nnane ɖe ta si le abe sikafiakuku ene eye woƒe mowo ɖi amegbetɔwo tɔ. 8 Woƒe ɖa le\nabe nyɔnuwo ƒe ɖa ene, eye woƒe aɖuwo le abe dzatawo tɔ ene. 9 Wodo\nakɔtakpoxɔnu siwo le abe gayibɔkɔtakpoxɔnuwo ene eye woƒe aʋalawo ƒe hoowɔwɔ\nle abe sɔwo kple tasiaɖamwo ƒe hoowɔwɔ ne wol• ɖe aʋa me la ene. 10 Asiketiwo\nkple tiwo le wo si abe ahɔ̃wo tɔ ene eye ŋusẽ le woƒe asiketiwo me be woawɔ\nfunyafunya amewo hena ɣleti atɔ̃. 11 Woƒe fiae nye mawudɔla si le ʋe globo la dzi\nkpɔm, ame si ƒe ŋkɔe nye Abadon le Hebrigbe me kple Apolion le Grikgbe me.\n12 Babaadodo gbãtɔ nu va yi eye babaadodo eve bubuawo le mɔ dzi gbɔna.\n13 Mawudɔla adelia ku eƒe kpẽ la. Tete mese gbe aɖe tso sikavɔsamlekpui si\nnɔ Mawu ŋkume la ƒe lãdzowo gbɔ. 14 Gbe la gblɔ na mawudɔla adelia si lé kpẽ la\nɖe asi la bena, “Ðe ga mawudɔla ene, siwo wobla da ɖe Frat tɔsisi gã la to.” 15 Ale\nwoɖe ga mawudɔla ene siwo wodzra ɖo ɖi na gaƒoƒo vevi, ŋkeke vevi, dzinu vevi\nkple ƒe vevi sia be woayi aɖawu amegbetɔƒomea ƒe mama etɔ̃lia ƒe ɖeka. 16 Asrafo\nsiwo do sɔ la, ƒe xexlẽme anɔ miliɔn eve. Nye ŋutɔ mese woƒe xexlẽme.\n17 Sɔ kple sɔdola siwo mekpɔ le nye ŋutega me la ƒe dzedzeme nɔ ale: Woƒe\nakɔtakpoxɔnu biã hẽ abe dzo ene; ɖewo nɔ blɔ eye ɖewo hã ɖi aŋutiɖiɖi abe sulfakpe\nene. Sɔawo ƒe tawo ɖi dzatawo ƒe ta eye dzo, dzudzɔ kple sulfakpe do tso woƒe\nnuwo me. 18 Dzo ƒe dɔvɔ̃, dzudzɔ kple sulfakpe si do go tso sɔwo ƒe nume la, wu\namegbetɔƒomea ƒe mama etɔ̃lia ƒe ɖeka 19 Sɔawo ƒe ŋusẽ le woƒe nuwo kple\nasiketiawo me elabena woƒe asiketiwo le abe dawo ene eye ta li na asiketiawo, esiwo\nwotsɔna dea abi amewo ŋui.\n20 Amegbetɔƒomea si susɔ, ame siwo dɔvɔ̃ siawo mewu o la, gbe tɔtrɔ le\nwoƒe asiwo ƒe nu tovowo wɔwɔ me. Wogbe be yewomaɖe asi le gbɔgbɔ vɔ̃wo\nsubɔsubɔ, sika, klosalo, akɔbli, kpe kple atilegba siwo metea ŋu kpɔa nu, sea nu loo\nalo zɔna la subɔsubɔ ŋuti o. 21 Nenema ke wometrɔ le woƒe amewuwu, afakaka,\nahasiwɔwɔ alo fififi yome o.\nMawudɔla kple agbalẽ sue la\n10 Tete mekpɔ mawudɔla triakɔ bubu wòtso dziƒo gbɔna. Alilῖkpo nye awuɣlaya\nwòdo eye anyieʋɔ le eƒe ta dzi, eƒe mo le abe ɣe ene eye eƒe afɔwo le abe dzosɔtiwo\nene. 2 Elé agbalẽ sue aɖe ɖe asi, esi le ʋuʋu le eƒe asiƒome. Etsɔ eƒe ɖusifɔ da ɖe\natsiaƒu me tsɔ eƒe miafɔ da ɖe anyigba dzi, 3 eye wòdo ɣli sesẽ aɖe abe dzata ƒe\ngbeɖeɖe ene. Esi wòdo ɣlia la, dziɖegbe adreawo ƒe gbe ɖi. 4 Esi dziɖegbe adreawo\nƒo nu la, menɔ klalo be maŋlɔ nu gake mese gbe aɖe tso dziƒo gblɔ nam be, “Tre nu\nsi dziɖegbe adreawo gblɔ la nu eye mègaŋlɔe da ɖi o.”\n5 Ke mawudɔla si mekpɔ wònɔ tsitre ɖe atsiaƒu me kple anyigba dzi la, do eƒe\nɖusibɔ ɖe dziƒo, 6 eye wòyɔ eya ame si nɔ agbe tegbetegbe, ame si wɔ dziƒowo kple\nnu siwo katã le wo me, anyigba kple nu siwo le edzi kple atsiaƒu kpakple nu siwo\nkatã le eme la ƒe ŋkɔ heka atam bena, “Heheɖemegbe aɖeke maganɔ anyi o! 7 Gake\nle ŋkeke siwo me mawudɔla adrelia aku eƒe kpẽa la, Mawu ƒe nu ɣaɣla la ava eme\nabe ale si ko wòɖe gbeƒãe na eƒe dɔla nyagblɔɖilawoe ene.”\n8 Esi gbe si mese tso dziƒo gaƒo nu nam la, egblɔ nam be, “Heyi nàxɔ agbalẽ\nsi le ʋuʋu le mawudɔla si le tsitre ɖe atsiaƒu me kple anyigba dzi la ƒe asime.”\n9 Ale meyi ɖe mawudɔla la gbɔ eye mebiae be wòatsɔ agbalẽ sue la nam.\nEgblɔ nam be, “Xɔe eye nàɖui. Atrɔ azu nu veve le wò dɔme, gake le wò nume ya\navivi abe anyitsi ene.” 10 Mexɔ agbalẽ sue la le mawudɔla la si eye meɖui. Evivi le\nnye nume abe anyitsi ene ke esi meɖui vɔ la, etrɔ zu nu veve le nye dɔme. 11 Eyi\nedzi gblɔ nam be, “Ele na wò be nàgagblɔ nya ɖi tso ame geɖewo, dukɔwo,\ngbegbɔgblɔwo kple fiawo ŋuti.”\n11 Wotsɔ aƒla si le abe nudzidzenu ene la nam eye wogblɔ nam be, “Yi,\nnàdzidze Mawu ƒe gbedoxɔ la kple vɔsamlekpui la eye nàxlẽ mawusubɔ la siwo le\nafi ma. 2 Ke ɖe xɔxɔnu gotatɔ le eme mègadzidzee o, elabena wotsɔe na Helatɔwo.\nWoanya avuzi le du kɔkɔe la dzi ɣleti blaene-vɔ-ene sɔŋ, 3 mana ŋusẽ nye ɖasefo\neveawo eye woata akpanya agblɔ nya ɖi hena ŋkeke akpe ɖeka alafa eve blaade.” 4\nEsiawoe nye amiti eve kple akaɖiti eve siwo le tsitre ɖe anyigba la ƒe Aƒetɔ la\nŋkume. 5 Ne ame aɖe dze agbagba be yeawɔ nuvevi wo la, dzo dona le woƒe nume\nhefiaa woƒe futɔwo. Aleae ame si di be yeawɔ nuvevi wo la akui. 6 Ŋutsu siawo la,\nŋusẽ le wo si be woatu dziŋgɔlῖ ale be tsi magadza le ɣeyiɣi si me wole nya gblɔm\nɖi o, ŋusẽ le wo si be woatrɔ tsiwo woazu ʋu eye woada dɔvɔ̃ ƒomevi vovovowo ɖe\nanyigba dzi zigbɔzi ale si wolɔ̃.\n7 Azɔ ne wowu woƒe ɖaseɖiɖi nu la, lã si ado tso ʋe globo la me la, ava wɔ\navu kpli wo, aɖu wo dzi eye wòawu wo. 8 Woƒe ŋutilã kukuawo amlɔ du gã la ƒe\nmɔtatawo dzi, du gã si wona ŋkɔe le nyamenya nu be Sodom kple Egipte, afi si\nwoklã woƒe Aƒetɔ ɖe ati ŋu le. 9 Hena ŋkeke etɔ̃ kple afã la, amewo tso ƒome ɖe sia\nɖe, to ɖe sia ɖe, gbegbɔgblɔ ɖe sia ɖe kple dukɔ ɖe sia ɖe me akpɔ woƒe ŋutilã\nkukuawo, eye woagbe be yewomaɖi wo o. 10 Anyigbadzinɔlawo akpɔ\ndziɖuɖudzidzɔ ɖe wo dzi eye woaɖu azã, aɖo nunanawo ɖe wo nɔewo elabena\nnyagblɔɖila eve siawo wɔ funyafunya anyigbadzinɔlawo.\n11 Ke le ŋkeke etɔ̃ kple afã la megbe la, agbegbɔgbɔ tso Mawu gbɔ ge ɖe\name kukuawo me, wotsi tsitre eye ŋɔdzi gã aɖe lé ame siwo kpɔ wo. 12 Tete wose\ngbe gã aɖe tso dziƒo le gbɔgblɔm be, “Va dzime le afii.” Ale woyi dziƒo le\nalilῖkpowo me esi woƒe futɔwo flɔ ŋku ɖe wo dzi.\n13 Le gaƒoƒo ma ke me la, anyigba Ûuʋu ŋɔdzitɔe eye du la ƒe mama ewolia\ndometɔ ɖeka mu dze anyi; ame akpe adre tsrɔ̃ le anyigbaʋuʋu la me. Ke ŋɔdzi lé\nagbetsilawo eye wotsɔ ŋutikɔkɔe na dziƒo Mawu la. 14 Babaadodo evelia nu va yi ke\netɔ̃lia gbɔna kpuie.\nKpẽ adrelia kuku\n15 Mawudɔla adrelia ku eƒe kpẽ eye gbe sesẽ aɖewo ɖi le dziƒonutowo me bena,\n“Xexeame ƒe fiaɖuƒe la zu míaƒe Aƒetɔ kple eƒe Kristo la ƒe fiaɖuƒe, eye wòaɖu fia\ntso mavɔ me yi mavɔ me.”\n16 Eye amegaxoxo blaeve-vɔ-eneawo, ame siwo nɔ woƒe fiazikpuiwo dzi le\nMawu ŋkume la tsyɔ mo anyi eye wosubɔ Mawu, 17 le gbɔgblɔm bena, “O Aƒetɔ\nMawu, Ŋusẽkatãtɔ, míeda akpe na wò, wò ame si li fifia eye nènɔ anyi kpɔ elabena\nexɔ wò ŋusẽ triakɔ la eye nèdze dziɖuɖu gɔme. 18 Dukɔwo le nyanyram eye wò\ndziku ɖiɖi va. Êeyiɣi de be woadrɔ̃ ʋɔnu kukuawo eye woatu fe na wò dɔla,\nnyagblɔɖilawo, wò amekɔkɔeawo kple ame siwo dea bubu wò ŋku ŋuti, ame\ngblɔewo kple ame gãwo siaa. Nenema ke míeda akpe na wò be nètsrɔ̃ ame siwo tsrɔ̃\n19 Emegbe woʋu Mawu ƒe gbedoxɔ le dziƒo eye wokpɔ Mawu ƒe\nnubablaɖaka le eƒe gbedoxɔ me. Tete dzi ke dzo, dzi ɖe gbe, sokpewo ge, anyigba\nʋuʋu eye kpetsi gã aɖe dza.\nNyɔnu la kple ʋɔ driba la\n12 Dzesi gã wɔnuku aɖe dze le dziƒo. Nyɔnu aɖe si ta ɣe abe avɔ ene, ɣleti le eƒe\nafɔ te eye wòɖɔ fiakuku si ŋu ɣletivi wuieve le la va do. 2 Fu nɔ eƒo eye wònɔ ɣli\ndom esi wònɔ ku lém be yeadzi vi. 3 Emegbe dzesi bubu gadze le dziƒo, ʋɔ driba,\ngã, dzẽ aɖe si to ta adre, dzo ewo eye fiakuku adre le tawo nɛ la, va do. 4 Eƒe asiketi\nkplɔ ɣletivi siwo le dziŋgɔlῖ ŋu la ƒe mama etɔ̃lia ƒe ɖeka eye wòhe wo ƒu gbe ɖe\nanyigba. Ûɔ driba la nɔ tsitre ɖe nyɔnu si nɔ ku lém la ŋkume eye wòle klalo be\nyeavuvu vidzῖ si nyɔnua adzi 5 Nyɔnu la dzi ŋutsuvi, ame si ava ɖu dukɔwo katã dzi\nkple gatikplɔ. Tete woxɔ ɖevi la le esi kaba tsɔ yi ɖe Mawu kple eƒe fiazikpui la\ngbɔe. 6 Emegbe nyɔnu la si yi gbedzi ɖe teƒe si Mawu dzra ɖo ɖi nɛ afi si woakpɔ\neta le hena ŋkeke akpe ɖeka alafa eve blaade. 7 Eye aʋa dzɔ le dziƒo. Mikael kple\neƒe mawudɔlawo wɔ aʋa kple ʋɔ driba la eye ʋɔ driba la kple eƒe dɔlawo hã wɔ aʋa\nkpli wo. 8 Ke ʋɔ driba la ƒe ŋusẽ metri akɔ o ale wobu woƒe nɔƒe le dziƒo. 9 Wotsɔ\nʋɔ driba gã la, da xoxo si woyɔna be gbɔgbɔ vɔ̃ alo Satana, ame si kplɔ xexeame\nkatã trae la ƒu gbe. Wotsɔ eya ŋutɔ kple eƒe dɔlawo ƒu gbe ɖe anyigba.\n10 Tete mese gbe sesẽ aɖe tso dziƒo le gbɔgblɔm be, “Azɔ ko míaƒe Mawu la\nƒe ɖeɖe, ŋusẽ kple fiaɖuƒe la kpakple eƒe Kristo ƒe dziɖuɖu ƒe ŋusẽ la va ɖo; elabena\nwotsɔ mía nɔviawo nutsola, ame si nɔa wo nu tsom zã kple keli le Mawu ŋkume la\nƒu gbe ɖe anyigba. 11 Woɖu edzi to Alẽvi la ƒe ʋu kple woƒe ɖaseɖiɖi me. Womelɔ̃\nwoƒe agbe nenema gbegbe be woayi sisi ge le ku nu o. 12 Eya ta dzi nedzɔ mi, mi\ndziƒowo kple mi ame siwo nɔ wo me! Ke babaa na anyigba kple atsiaƒu elabena\nSatana ɖi va mia gbɔ! Dzi le ekum vevie elabena enyae be yeƒe ɣeyiɣi la le kpuie.”\n13 Esi ʋɔ driba la kpɔ be wotsɔ ye ƒu gbe ɖe anyigba la, eti nyɔnu si dzi\nŋutsuvi la yome. 14 Wotsɔ hɔ̃ gã aɖe ƒe aʋala eveawo na nyɔnu la ale be wòate ŋu\nadzo ayi ɖe teƒe si wodzra ɖo ɖi nɛ le gbedzi, afi si woakpɔ eta le hena ɣeyiɣi aɖe,\nɣeyiɣiwo kple ɣeyiɣi afã le afi si ʋɔ driba la mate ŋu ade o. 15 Tete ʋɔ driba la tu tsi\nto eƒe nume esi ɖuɖu abe tɔsisi ene ne wòaɖɔ alé nyɔnu la eye tɔsisi la nakplɔe\nadzoe. 16 Ke anyigba la kpe ɖe nyɔnu la ŋu esi wòke eƒe nu hemi tɔsisi si ʋɔ driba la\ntu to eƒe nume. 17 Dzi ku ʋɔ driba la vevie ɖe nyɔnu la ŋu eye wòyi be yeaɖawɔ aʋa\nkple eƒe dzidzimevi mamlɛawo, ame siwo ɖoa to Mawu kple eƒe sededewo eye wolé\nYesu me ʋuʋu me ɖe asi sesῖe.\nLã wɔadã si do go tso atsiaƒu me\n13 Ale ʋɔ driba la nɔ tsitre ɖe atsiaƒua to. Tete mekpɔ lã wɔadã aɖe wodo go tso\natsiaƒu me gbɔna. Eto dzo ewo kple ta adre; fiakuku ewo nɔ dzoawo dzi eye woŋlɔ\nbusuŋkɔwo ɖe ta adreawo dometɔ ɖe sia ɖe ŋu. 2 Lã wɔadã si mekpɔ la ɖi lãkle gake\neƒe afɔwo nɔ abe sisiblisi tɔwo ene eye eƒe nu le abe dzata tɔwo ene. Ûɔ driba la tsɔ\neƒe ŋusẽ, fiazikpui kple dziɖuɖuŋusẽ na lã wɔadã la. 3 Edze abe lã wɔadã la ƒe tawo\ndometɔ ɖeka ɖe wòxɔ abi vevie ene gake abi gã si wòxɔ la ku. Xexeame katã ƒe nu\nku eye wodze lã wɔadã la yome. 4 Amewo subɔ ʋɔ drῖba la elabena etsɔ dziɖuɖu ƒe\nŋusẽ na lã wɔadã la, eye wosubɔ lã wɔadã la hã hebia be, “Ame kae le abe lã wɔadã\nla ene? Ame kae ate ŋu awɔ aʋa kplii?”\n5 Wona nu lã wɔadã la be wòagblɔ adegbeƒonyawo kple busunyawo eye be\nwòaɖu dzi hena ɣleti blaene-vɔ-ene. 6 Eke eƒe nu be yeagblɔ busunya ɖe Mawu ŋu\neye yeaƒo ɖi eƒe ŋkɔ, eƒe nɔƒe kple ame siwò katã li kplii le dziƒo. 7 Wona ŋusẽe be\nwòawɔ aʋa kple amekɔkɔeawo eye woaɖu wo dzi. Nenema kee wona dziɖuɖuŋusẽe\nɖe to sia to, ƒome sia ƒome, gbegbɔgblɔ sia gbegbɔgblɔ kple dukɔ sia dukɔ dzi. 8\nAnyigbadzitɔwo katã asubɔ lã wɔada la, ame siwo ƒe ŋkɔwo womeŋlɔ ɖe Alẽvi si\nwowu tso xexeame ƒe gɔmedzedze ke la ƒe agbegbalẽ la me o.\n9 Ame si to senu li na la, nesee.\n10 Ne ame aɖe ayi aboyome la, aboyomee wòayi. Ne woawu ame aɖe kple yi\nla, yie woatsɔ awui. Esia hiã na dzigbɔɖi le dzidodo me kple nuteƒewɔwɔ le\namekɔkɔeawo ƒe akpa dzi.\nLã wɔadã si do go tso anyigba ƒe tume\n11 Eye mekpɔ lã wɔadã bubu wònɔ dodom tso anyigba ƒe tume. Eto dzo eve abe\nagbovi ene gake enɔ nu ƒom abe ʋɔ driba ene. 12 Ewɔ lã wɔadã gbãtɔ ƒe\ndziɖuɖuŋusẽwo katã ŋutidɔ ɖe lã wɔadã gbãtɔ teƒe eye wòna be anyigba kple\nedzinɔlawo katã nasubɔ lã wɔadã gbãtɔ, ame si ƒe kubi wowɔ wòku. 13 Ewɔ dzesi\nkple nukunu gãwo eye wòna be dzo gɔ̃ hã ge tso dziƒo va dze anyi le amewo ƒe\nŋkume. 14 Le ŋusẽ si wonɛ be wòawɔ nukunuwo ɖe lã wɔadã gbãtɔ teƒe ta la, eble\nanyigbadzitɔwo katã. Ede se na wo be woali legba abe bubudede lã wɔadã si ŋu\nwode abi kple yi eye wògale agbe la ŋu ene. 15 Wona ŋusẽe be woade gbɔgbɔ lã\nwɔadã gbãtɔ ƒe legba me ale be legba la nate ŋu aƒo nu eye be woawu ame siwo katã\ngbe be yewomasubɔ lã wɔadã la ƒe legba o. 16 Nenema kee wòzi ame sia ame,\nsuewo kple gãwo, kesinɔtɔwo kple ame dahewo, ablɔɖeviwo kple kluviwo dzi be\nwoade dzesi woƒe nuɖusibɔ alo woƒe ŋgonu, 17 ale be ame aɖeke mate ŋu aƒle nu alo\nadzra nu o negbe ɖe ko wòxɔ dzesi si nye lã wɔadã la ƒe ŋkɔ, alo xexlẽme si nye eƒe\n18 Esia hiã nunya. Ne sidzedze le ame aɖe si la, nebu akɔnta le xexlẽme dzesi\nsi nye lã wɔadã la ƒe ŋkɔ ŋuti, elabena enye ame ƒe xexlẽme ƒe dzesi. Eƒe xexlẽme ƒe\ndzesie nye alafa ade blaade-vɔ-ade.\nAlẽvi la kple ame akpe alafa ɖeka blaene-vɔ-ene\n14 Kasia mekpɔ Alẽvi la le ŋkunyeme. Enɔ tsitre ɖe Zion to dzi eye ame akpe\nalafa ɖeka blaene-vɔ-ene, ame siwo ƒe ŋgowo nu woŋlɔ eŋkɔ kple Fofoa tɔ ɖo la nɔ\ntsitre ɖe egbɔ. 2 Mese gbe aɖe tso dziƒo abe tsi geɖewo ƒe howɔwɔ alo dzi ƒe\ngbeɖeɖe ene. Gbe si mese la, nɔ abe kasaŋkuƒolawoe nɔ woƒe kasaŋkuwo ƒom ene. 3\nTete wodzi ha yeye le fiazikpui la ŋgɔ kple nugbagbe eneawo kpakple\namegãxoxoawo ƒe ŋkume. Ame aɖeke mete ŋu srɔ̃ ha la o negbe ame akpe alafa\nɖeka blaene-vɔ-ene, ame siwo woɖe tso anyigbadzi la ko. 4 Ame siawoe nye ame\nsiwo meƒo ɖi wo ɖokuiwo kple nyɔnunya o elabena wowɔ wo ɖokuiwo kɔkɔe.\nWokplɔa Alẽvi la ɖo afi sia afi si wòyina. Woƒle wo tso amegbetɔwo dome eye\nwotsɔ wo na Mawu kple Alẽvi la abe nukuwo ƒe gbãtɔwo ene. 5 Womekpɔ alakpa\naɖeke le woƒe nume o elabena wonye mokakamanɔŋutɔwo.\nMawudɔla etɔ̃awo kple woƒe gbedeasiwo\n6 Tete mekpɔ mawudɔla bubu wònɔ dzodzom le yame eye nyanyui mavɔ la le esi ne\nwòaɖe gbeƒãe na ame siwo le anyigba dzi, na dukɔ ɖe sia ɖe, to ɖe sia ɖe gbe gbɔ\ngblɔ ɖe sia ɖe kple ƒome ɖe sia ɖe. 7 Egblɔ kple gbe gã aɖe be, “Mivɔ̃ Mawu eye\nmitsɔ ŋutikɔkɔe nɛ elabena eƒe ʋɔnudɔdrɔ̃ ƒe gaƒoƒo la va ɖo. Misubɔ eya ame si wɔ\ndziƒowo, anyigba, atsiaƒu kple tsidzidziwo.”\n8 Mawudɔla evelia kplɔe ɖo le ɣli dom be, “Womui! Womu Babilonia Gã la,\nBabilonia si na dukɔwo no eƒe ahasiwɔwɔ ƒe dɔmedzoewain la.”\n9 Mawudɔla etɔ̃lia kplɔ wo ɖo le gbɔgblɔm kple gbe gã aɖe be, “Ne ame aɖe\nasubɔ lã wɔadã la kple eƒe legba eye wòaxɔ eƒe dzesi ɖe ŋgonu alo eƒe asi ŋuti la, 10\neya hã ano Mawu ƒe dɔmedzoe ƒe wain si wokɔ ɖe Mawu ƒe dziku helihelῖ ƒe kplu la\nme wòyɔ banaa. Woawɔ funyafunyae kple aŋɔdzo le mawudɔla kɔkɔeawo kple Alẽvi\nla ŋkume. 11 Eye woƒe fuwɔame ƒe dzudzɔ atu ayi dzime tso mavɔ me yi mavɔ me.\nDzudzɔ aɖeke meli na ame siwo subɔ lã wɔadã la kple eƒe legba la zã kple keli o alo\nna ame si xɔ eƒe ŋkɔ ƒe dzesi ɖe eƒe ŋgonu o.” 12 Esia hiã dzigbɔɖi le dzidodo me le\name kɔkɔeawo ƒe akpa dzi, ame siwo wɔa Mawu ƒe sededewo dzi eye wonɔa\nnuteƒewɔwɔ, dzi na Yesu.\n13 Ke mese gbe aɖe tso dziƒo le gbɔgblɔm be, “Ŋlɔ be, ‘Woayra ame siwo ku\nle Aƒetɔ la me tso azɔ dzi heyina’.” Ẽ, gbɔgbɔ la le gbɔgblɔm be, “woadzudzɔ tso\nwoƒe dɔwɔwɔwo me elabena woƒe nuwɔnawo adze wo yome.”\nXexeame ƒe nuŋeɣi la do\n14 Tete mekpɔ alilῖkpo ɣi aɖe le nye ŋkume eye ame aɖe si le abe, “amegbetɔvi la\nene” la bɔbɔ nɔ anyi ɖe alilῖkpo la dzi. Sikafiakuku le ta nɛ eye wòlé hɛ gobe ɖaɖe\nɖe asi. 15 Kasia mawudɔla bubu do go tso gbedoxɔ la me eye wòdo ɣli kple gbe sesẽ\ngblɔ na ame si nɔ anyi ɖe alilῖkpo la dzi gblɔ bena, “Tsɔ wò hɛ gobe la eye nàxa nu\nelabena nuŋeɣi ɖo eye anyigba ƒe nukuwo ɖi hena xaxa.” 16 Ale ame si nɔ alilῖkpoa\ndzi la, nye eƒe hɛ gobe la ɖe anyigba blibo la tame, ale wòxa nukuwo le anyigba la\n17 Mawudɔla bubu do go tso gbedoxɔ si le dziƒo la me. Hɛ gobe ɖaɖe nɔ eya\nhã sime. 18 Mawudɔla bubu kplɔ eya hã ɖo; eyae nye ame si kpɔa dzo la dzi. Edo go\ntso vɔsamlekpui la me eye wògblɔ na ame si lé hɛ gobe ɖaɖe la ɖe esi la kple gbe\nsesẽ aɖe be, “Tsɔ wò hɛ gobe ɖaɖe la eye nàxa wainkpowo le anyigba ƒe wainkawo\nŋu elabena eƒe waintsetseawo ɖi.” 19 Mawudɔla la nye eƒe hɛ gobe la ɖe anyigba dzi\neye wòxa eƒe waintsetsewo hetsɔ wo trɔ ɖe Mawu ƒe dɔmedzoe ƒe wainfiaƒe gã la. 20\nWonya avuzi le wo dzi le wainfiaƒe la le du la godo, ʋu si tso wainfiaƒe la eye eƒe\nkɔkɔme anɔ abe sɔ si wobla akpa na la ene; afi si ke wòsi ɖo la anɔ abe kilomita\nalafa etɔ̃ ene.\nMawudɔla adreawo kple dɔvɔ̃ adreawo\n15 Eye mekpɔ dzesi gã, wɔnuku bubu le dziƒo: mawudɔla siwo lé dɔvɔ̃ adre\nmamlɛawo ɖe asi, mamlɛawo elabena woawoe wu Mawu ƒe dɔmedzoe la nu. 2 Azɔ\nla mekpɔ nane si le abe ahuhɔ̃etsiaƒu si wotɔtɔ kple dzo la ene eye ame siwo ɖu lã\nwɔadã la, eƒe legba kple eƒe ŋkɔ ƒe xexlẽmedzesi dzi la le tsitre ɖe atsiaƒua to. Wolé\nkasaŋku siwo Mawu tsɔ na wo la ɖe asi, 3 eye wodzi, Mose, Mawu ƒe dɔla ƒe ha\nkple Alẽvi la ƒe ha be,\n“Aƒetɔ Mawu, Ŋusẽkatãtɔ,\nWò nuwɔnawo lolo eye wowɔ nuku.\nWò mɔwo le dzɔdzɔe eye wonye nyateƒe.\n4 O Aƒetɔ, ame kae mavɔ̃ wò,\nEye wòatsɔ ŋutikɔkɔe ana wò ŋkɔ o?\nElabena wò koe le kɔkɔe\nDukɔwo katã ava\nEye woasubɔ wò\nElabena woɖe wò nudzɔdzɔewɔwɔwo fia.”\n5 Le esia megbe la, mekpɔ gbedoxɔ si le dziƒo, si nye ɖaseɖiɖi ƒe agbadɔ\nwònɔ ʋuʋu. 6 Mawudɔla adre siwo lé dɔvɔ̃ adreawo ɖe asi la, do go tso gbedoxɔ la\nme. Wodo aklala biɖibiɖi ƒe awu dzadzɛwo eye wotsɔ sikalidziblanu tso gae ɖe\nakɔta. 7 Tete nugbagbe eneawo dometɔ ɖeka tsɔ sikagba adre siwo yɔ f•u kple\nMawu ƒe dɔmedzoe helihelῖ, Mawu si le agbe tegbetegbe la, na mawudɔla adreawo,\n8 eye gbedoxɔ la me yɔ f•u kple dzudzɔ si tso Mawu ƒe ŋutikɔkɔe kple eƒe ŋusẽ gbɔ.\nAme aɖeke mete ŋu age ɖe gbedoxɔa me o va se ɖe esime mawudɔla adreawo ƒe\ndɔvɔ̃ adreawo nu va yi.\nMawu ƒe dɔmedzoekplu adreawo\n16 Eye mese gbe gã aɖe tso gbedoxɔ la me le gbɔgblɔm na mawudɔla adreawo\nbena, “Miheyi ne miatrɔ Mawu ƒe dɔmedzoekplu adreawo akɔ ɖe anyigba dzi.” 2\nMawudɔla gbãtɔ yi ɖatrɔ eƒe kplu kɔ ɖe anyigba dzi eye dɔvɔ̃ la na be abi makumaku\nkple abi si naa wosea veve la, kaka ɖe ame siwo xɔ lã wɔadã la ƒe dzesi eye wosubɔ\neƒe legba la dome.\n3 Mawudɔla evelia trɔ eƒe kplu la kɔ ɖe atsiaƒu dzi eye wòtrɔ zu ʋu, ʋu si le\nabe ame kuku tɔ ene eye nugbagbe ɖe sia ɖe ku le atsiaƒu la me. 4 Mawudɔla etɔ̃lia\ntrɔ eƒe kplu la kɔ ɖe tɔsisiwo kple tsidzidziwo dzi eye woawo hã trɔ zu ʋu. 5 Tete\nmese mawudɔla si kpɔa tsinyawo dzi la gblɔ bena,\n“Wò la, wò ʋɔnudɔdrɔ̃ siawo le eteƒe,\nWò, kɔkɔetɔ si li fifia eye nènɔ anyi kpɔ\nWò afiatsotsowo le eteƒe.\n6 Elabena, wokɔ wò amekɔkɔewo kple wo nyagblɔɖilawo ƒe ʋu ɖe anyi\nEye nèkpe ʋu na wo be woano\nAbe ale si dze wo ene.”\n7 Mese vɔsamlekpui la ɖo eŋu be,\n“Ẽ, Aƒetɔ Mawu, Ŋusẽkatãtɔ, wò ʋɔnudɔdrɔ̃wo nye nyateƒe eye wole dzɔdzɔe.”\n8 Mawudɔla enelia trɔ eƒe kplu la ɖe ɣe dzi eye wona ŋusẽ ɣe la be wòatsɔ\ndzo ƒe ŋusẽ aɖu amewoe. 9 Êe la ɖu wo vevie ale gbegbe be woƒo fi de Mawu ƒe\nŋkɔ, ame si kpɔ ŋusẽ ɖe dɔvɔ̃ siawo dzi. Ke wogbe be yewomatrɔ dzime atsɔ\nŋutikɔkɔe anɛ o.\n10 Mawudɔla atɔ̃lia trɔ eƒe kplu la kɔ ɖe lã wɔadã la ƒe fiazikpui dzi eye viviti\nnye tsyɔ eƒe fiaɖuƒe la. Amewo ɖu aɖe le vevesese ta, 11 eye woƒo fi de Dziƒomawu\nla le woƒe vevesesewo kple abi siwo woxɔ la ta. Gake wogbe be yewomatrɔ le\nyewoƒe nuwɔnawo yome o.\n12 Mawudɔla adelia trɔ eƒe kplu la kɔ ɖe Frat tɔsisi gã la dzi eye emetsi la\nkatã mie, ne wòadzra mɔ ɖo na ɣedzeƒefiawo. 13 Tete mekpɔ gbɔgbɔ makɔmakɔ etɔ̃\nsiwo ɖi akpɔkplɔwo. Wodo go tso ʋɔ driba la ƒe nume kple lã wɔadã la ƒe nume,\nkpakple aʋatsonyagblɔɖila la ƒe nume. 14 Wonye gbɔgbɔ vɔ̃, siwo le nukunuwo wɔm\neye wodona yina ɖe xexemefiawo gbɔ ne woaƒo wo nu ƒu hena aʋawɔwɔ le Mawu\nŊusẽkatãtɔ la ƒe ŋkeke gã la dzi.\n15 “Kpɔ ɖa, megbɔna abe fiafitɔ ene! Woayra ame si le ŋudzɔ eye eƒe awuwo\ngale esi ale be masi adzo amamae eye wòaɖe eƒe ŋukpeƒe ɖe go o.”\n16 Tete woƒo fiawo katã nu ƒu ɖe teƒe aɖe si woyɔna le Hebrigbe me be\n17 Mawudɔla adrelia tsɔ eƒe kplu la trɔ ɖe yame eye gbe gã aɖe ɖi tso\ngbedoxɔ la me kple fiazikpui la gbɔ nɔ gbɔgblɔm be, “Wowu enu vɔ!” 18 Tete dzi\nke dzo, dzi ɖe gbe, sokpewo ge eye anyigba ʋuʋu ŋɔdzitɔe. Anyigba meʋuʋu kpɔ\nnenema tso ɣesiɣi wowɔ amegbetɔ ɖe anyigbadzi o, elabena anyigbaʋuʋu la nu sẽ\nŋutɔ. 19 Du gã la ma ɖe akpa etɔ̃ me eye dukɔwo ƒe duwo mu dze anyi. Mawu ɖo\nŋku Babilonia Gã la dzi eye wòtsɔ kplu si yɔ f•u kple eƒe dɔmedzoe helihelῖ ƒe wain\nla nɛ. 20 Ƒukpo ɖe sia ɖe si dzo, womegakpɔ towo gɔ̃ hã o 21 tsikpe gã aɖe dza tso\ndziƒo, eye tsikpe ɖeka ƒe kpekpeme anɔ kilogram blaade-vɔ-atɔ̃. Woge va dze amewo\ndzi le anyigba. Ameawo ƒo fi de Mawu le tsikpe ƒe dɔvɔ̃ la ta elabena dɔvɔ̃ la dzi ŋɔ\nGbolo Gã la kple lã wɔadã la\n17 Mawudɔla adreawo dometɔ ɖeka, si lé kplu adreawo ɖe asi la, va gblɔ nam\nbena, “Va, mafia tohehe si woatsɔ ana Gbolo Gã si nɔ anyi ɖe tsi geɖewo dzi la wò.\n2 Anyigbadzifiawo wɔ ahasi kplii eye anyigbadzitɔwo no eƒe ahasiwɔwɔ ƒe wain\n3 Tete mawudɔla la kɔm le gbɔgbɔ me yi gbedzi, afi ma mekpɔ nyɔnu aɖe si\nnɔ anyi ɖe lã hẽ aɖe dzi esi ŋu busuŋkɔwo le. Lã la to ta adre kple dzo ewo. 4 Nyɔnu\nla do awu legbe si wotɔ kple avɔ blɔ kple avɔ dzẽ, eye wòde sikakɔga keklẽwo,\nkpexɔasidzonuwo kple dzonu bubuwo kɔ. Sikakplu si yɔ f•u kple ŋunyɔnuwo kple\neƒe ahasiwɔwɔ ƒe ŋunyɔnu la le esi. 5 Woŋlɔ ŋkɔ si nye nya ɣaɣla la ɖe eƒe ŋgonu,\n“Babilonia Gã la, gbolowo kple anyigbadziŋunyɔnuwo dada.”\n6 Mekpɔ be nyɔnu la mu amekɔkɔewo kple ame siwo ɖi ɖase le Yesu ŋuti la\nƒe ʋu. Esi mekpɔe la, nye mo wɔ yaa. 7 Tete mawudɔla la biam be, “Nu ka ŋuti wò\nmo wɔ yaa ɖo? Maɖe nyɔnua kple lã si dom wòle, lã si to ta adre kple dzo ewo ƒe nu\nɣaɣla me na wò. 8 Lã si nèkpɔ la, nɔ anyi tsã, gake megali fifia o, eye ado go tso ʋe\nglobo la me ayi eƒe tsɔtsrɔ̃ la me. Anyigbadzitɔ siwo ƒe ŋkɔwo womeŋlɔ ɖe\nagbegbalẽa me tso xexeame ƒe gɔmedzedzea me o la ƒe mo awɔ yaa ne wokpɔ lã la\nelabena enɔ anyi tsã ke megali fifia o, gake agatrɔ ava.\n9 “Nya sia hiã na susu si me nunya le. Ta adreawo nye togbɛ adre siwo dzi\nnyɔnu la nɔ anyi ɖo. Woganye fia adrewo hã. Wo ame atɔ̃ dze anyi, ɖeka li fifia eye\nɖeka mekpɔ va haɖe o. Ke ne eva va la, anɔ anyi hena ɣeyiɣi kpui aɖe ko. 11 Lã si\nnɔ anyi kpɔ eye megali fifia o lae nye fia enyilia: Enye fia adreawo dometɔ ɖeka eye\nwòyina ɖe eƒe tsɔtsrɔ̃ la me.\n12 “Dzo ewo siwo nèkpɔ la, nye fia ewo siwo si fiaɖuƒe mesu haɖe o, gake\nla, woana dziɖuɖuŋusẽwo abe fiawo ene kpe ɖe lã la ŋu hena gaƒoƒo ɖeka. 13\nTaɖodzinu ɖeka le wo si eye woatsɔ woƒe ŋusẽ kple dziɖuɖuŋusẽ ana lã la. 14\nWoawɔ aʋa kple Alẽvi la gake Alẽvi la aɖu wo dzi elabena eyae nye aƒetɔwo dzi\nAƒetɔ kple fiawo dzi Fia la eye eƒe ame tiatiawo, ame siwo wòyɔ kple ame siwo dze\neyome le anukware me la, anɔ egbɔ.”\n15 Mawudɔla la yi edzi gblɔ nam be, “Tsi siwo nèkpɔ esiwo dzi gbolo la nɔ\nanyi ɖo la nye amewo, amehawo, dukɔwo kple gbegbɔgblɔwo. 16 Lã la kple eƒe dzo\newo siwo nèkpɔ la, alé fu gbolo la, woahee va gbegblẽ me eye woagblẽe ɖi amamae.\nWoaɖu eƒe lã eye woatɔ dzoe, 17 elabena Mawu tsɔe de woƒe dzime be woana eƒe\ntameɖoɖo nava eme ne woalɔ̃ atsɔ woƒe ŋusẽ ana lã la ne wòatsɔ aɖu dzii va se ɖe\nesime Mawu ƒe nyawo ava eme. 18 Nyɔnu si nèkpɔ la eyae nye du gã si le\nanyigbadzifiawo dzi ɖum.”\nBabilonia ƒe anyidzedze\n18 Le esia megbe la, mekpɔ mawudɔla bubu wòɖi tso dziƒo gbɔna. Ŋusẽ gã aɖe\nnɔ esi eye eƒe ŋutikɔkɔe na anyigbadzi klẽ. 2 Edo ɣli kple gbe gã aɖe be, “Womui!\nWomu Babilonia Gã la! Eva zu aƒe na gbɔgbɔ vɔ̃wo kple mɔ sesẽ na gbɔgbɔ\nmakɔmakɔwo kpakple xadza na xevi makɔmakɔwo kple xevi siwo womeɖuna o, 3\nelabena dukɔwo katã no eƒe dɔmedzoe ƒe wain si nye eƒe gbolowɔwɔ.\nAnyigbadzifiawo wɔ ahasi kplii eye anyigbadzisitsala gãwo zu hotsuitɔ gãwo to eƒe\nkesinɔnu gbogboawo me.”\n4 Tete mese gbe bubu tso dziƒo le gbɔgblɔm be, “Mido go le wo dome, nye\namewo be miagakpɔ gome le woƒe nu vɔ̃wo me o, be woƒe dɔvɔ̃wo dometɔ aɖeke\nnagava mia dzi o. 5 Elabena woƒe nu vɔ̃wo li kɔ yi ɖe dziƒo ke eye Mawu ɖo ŋku\nwoƒe nu tovowo wɔwɔ dzi. 6 Wɔe nɛ abe ale si wòwɔ ene. Ðo eteƒe nɛ zigbɔzi eve\nɖe nu si wòwɔ la ta. Tɔtɔ eya ŋutɔ ƒe kplu eve ne nàtsɔ anɛ. 7 Egblɔ le eƒe dzime\ndadatɔe be, ‘menɔ anyi abe nyɔnufia ene, nyemenye ahosi o eye nyemafa konyi akpɔ\no.’ Eya ta tsɔ fuwɔame kple vevesese nɛ wòasɔ gbɔ abe ale si wòtsɔ ŋutikɔkɔe kple\nkesinɔnuwo na eɖokui ene. 8 Ale be le ŋkeke ɖeka me la, eƒe dɔvɔ̃wo ava ƒo ɖe edzi,\nesiwo nye ku, konyifafa kple dɔwuame. Dzo ava fiae keŋkeŋ elabena ŋusẽtɔe nye\nAƒetɔ Mawu, ame si drɔ̃ ʋɔnui.\n9 “Ne anyigbadzifia siwo wɔ ahasi kplii eye wokpɔ gome le eƒe kesinɔnuwo\nme kpɔ dzo si wotɔe ƒe dzudzɔ la, woafa avi eye woafa nɛ. 10 Eƒe fuwɔame ado\nŋɔdzi na wo ale gbegbe be woanɔ adzɔge ke anɔ avi fam kple ɣli be, ‘Babaa! O du\ngã, babaa na wò. O Babilonia, du si ŋu ŋusẽ le! Le gaƒoƒo ɖeka me, wò tsɔtsrɔ̃ va ɖo!\n11 “Anyigbadzisitsalawo afa avi eye woafa nɛ elabena ame aɖeke megale\nwoƒe adzɔnuwo ƒlem o. 12 Adzɔnu siawoe nye sika, klosalo, kpexɔasiwo, dzonuwo,\naklala biɖibiɖiwo, ago, sedavɔ, avɔ dzῖwo, sitronʋuƒo vovovowo, kple nu vovovo\nsiwo wowɔ kple nyiɖu, ati xɔasiwo, akɔbli, gayibɔ kple kpexɔasiwo. 13 Bubuawoe\nnye atikeʋeʋẽ, sinamɔn, detsiƒonuʋeʋẽwo, dzudzɔʋeʋẽdonuwo, kotoklobo, lifi, wain,\namitimi, wɔ meme, mɔlu, nyiwo, alẽwo, sɔwo kple woƒe tasiaɖamwo, kluviwo kple\namewo ƒe luʋɔwo.\n14 “Wo katã woagblɔ be, ‘kutsetse si nèdi vevie la do le asiwòme. Wò\nkesinɔnuwo kple wò atsyɔ̃ hã tsrɔ̃; womagatrɔ agbɔ gbeɖe o.’ 15 Asitsala siwo dzra\nnu siawo eye wokpɔ woƒe kesinɔnuwo tso egbɔ la, atsi tre ɖe adzɔge ke le ŋɔdzi si lé\nwo le eƒe fuwɔame ta la ta. Woafa avi, afa konyi, 16 eye woado ɣli be, ‘Babaa! O du\ngã si do aklala biɖibiɖi kple avɔ dzῖ kpakple avɔ blɔtɔ ƒe awulegbe eye nède\nsikakɔwla si le dzo dam, kpexɔasidzonuwo kple dzonu ƒuƒuiwo, babaa na wò! 17 Le\ngaƒoƒo ɖeka pɛ ko me la, wò kesinɔnu gbogbo siawo tsrɔ̃!\n“Azɔ la, kuɖɔɖola ɖe sia ɖe, ame siwo katã ɖoa tɔdziʋu, tɔdziʋukulawo, kple\name siwo katã kpɔa woƒe abolo tsoa ƒudzidɔwɔwɔ me la katã anɔ adzɔge. 18 Ne\nwokpɔ dzo si wotɔe ƒe dzudzɔ le tutum la, woado ɣli be, ‘Du aɖe nɔ anyi kpɔ abe du\ngã sia enea?’ 19 Woalɔ ke akɔ ɖe tame, woafa avi eye woado konyifaɣli be, ‘Babaa!\nO du gã, afi si ame siwo katã si tɔdziʋu si nɔa ƒu dzi le la, kpɔ woƒe kesinɔnuwo le.\nBabaa na wò! Le gaƒoƒo ɖeka pɛ ko me, wotsrɔ̃e keŋkeŋ. 20 O dziƒo, dzɔ dzi le eya\namea ta! Mi amekɔkɔewo, apostolowo kple nyagblɔɖilawo, mitso aseye! Elabena\nMawu drɔ̃ ʋɔnui ɖe ale si wòwɔ fu mi la ta.’ ”\n21 Tete mawudɔla triakɔ aɖe tsɔ kpe aɖe si ƒe lolome anɔ abe wɔtute ene la,\nƒu gbe ɖe atsiaƒu me eye wògblɔ be, “Aleae woatsɔ dziku kple ŋusẽ aƒu Babilonia,\ndu gã la, anyii eye magafɔ gbeɖe o. 22 Kasaŋkuƒolawo, hadzilawo, dzekulawo kple\nkpẽkulawo la, womagase woƒe ŋkɔ le mewò akpɔ gbeɖe o. Nenema kee womagakpɔ\nasinudɔwɔla aɖeke tɔgbi le mewò akpɔ gbeɖe o. Womagase wɔtutewo ƒe wɔtutu le\nmewò akpɔ gbeɖe o. 23 Womagakpɔ akaɖi ƒe bibi le mewò akpɔ gbeɖe o. Nenema\nkee ŋugbetɔ kple ŋugbetɔsrɔ̃ ƒe gbe magaɖi le mewò akpɔ gbeɖe o. Wò asitsalawoe\nnye ame xɔŋkɔwo le xexeame ètsɔ wò akunyawɔwɔ kplɔ dukɔwo katã trae. 24\nWokpɔ nyagblɔɖilawo kple amekɔkɔewo kpakple ame siwo katã wowu le anyigba\ndzi la ƒe ʋu le mewò”\nDziƒonɔlawo dzi Haleluya\n19 Le esia megbe la, mese nane si ɖi abe ameha gã aɖee le ɣli dom le dziƒo ene\nbe “Haleluya! Ðeɖe kple ŋutikɔkɔe kpakple ŋusẽ nye míaƒe Mawu la tɔ, 2 elabena\neƒe ʋɔnudɔdrɔ̃wo nye nyateƒe eye wole dzɔdzɔe. Ebu fɔ gbolo gã la, ame si do gu\nanyigba to eƒe ahasiwɔwɔwo me. Ebia hlɔ̃ ɖe eƒe dɔlawo ƒe ʋu ta.”\n3 Wogado ɣli ake be, “Haleluya! Eƒe dzotɔtɔ ƒe dzudzɔ le tutum le dzime yim\n4 Amegãxoxo blaeve-vɔ-eneawo kple nugbagbe eneawo tsyɔ mo anyi eye\nwosubɔ Mawu, ame si nɔ anyi ɖe fiazikpui la dzi. Wodo ɣli be, “Amen, Haleluya!”\n5 Tete gbe aɖe ɖi tso fiazikpui la gbɔ le gbɔgblɔm bena, “Mikafu míaƒe\nMawu la, mi eƒe dɔlawo katã, mi ame siwo vɔ̃nɛ, ame gblɔewo kple ame deŋgɔwo\n6 Tete mese nu si ɖi abe ameha gã aɖe ƒe gbe, abe tsi geɖewo ƒe sisi ƒe\nhowɔwɔ alo dzi ƒe gbeɖeɖe sesẽ aɖe ene be, “Haleluya! Elabena míaƒe Aƒetɔ, Mawu,\nŊusẽkatãtɔ lae le dzi ɖum. 7 Mina míadzɔ dzi, atso aseye eye míatsɔ ŋutikɔkɔe nɛ!\nElabena Alẽvi la ƒe srɔ̃ɖeŋkekenyui la ɖo eye eƒe ŋugbetɔ la dzra eɖokui ɖo le klalo.\n8 Wotsɔ aklala biɖibiɖi ƒe awu si le dzo dam eye eŋuti kɔ la nɛ be wòado.” Aklala\nbiɖibiɖi nye dzɔdzɔenyenye ƒe dɔ siwo amekɔkɔeawo wɔ la ƒe dzesi.\n9 Tete mawudɔla la gblɔ nam be, “Ŋlɔ be, ‘Woayra ame siwo wokpe va\nAlẽvi la ƒe srɔ̃ɖeɖe ƒe fiẽnuɖuƒe!’ ” Egblɔ kpe ɖe eŋu be, “Esiawoe nye Mawu ƒe\nnya vavãwo.” 10 Esi wògblɔ esiawo vɔ la medze anyi ɖe eƒe afɔnu be masubɔe.\nGake egblɔ nam be, “Mègawɔe o! Nye hã menye dɔla abe wò ke ene. Kpe ɖe\nnɔviwò siwo lé Yesu ƒe ɖaseɖiɖime ɖe asi la ŋuti. Eya ta subɔ Mawu! Elabena Yesu\nƒe ɖaseɖiɖi nye nyagblɔɖi ƒe gbɔgbɔ.”\nSɔ ɣi dola la\n11 Mekpɔ dziƒo nu la ʋuʋu ɖi eye ame aɖe si le sɔ ɣi aɖe dzi la le nye ŋkume.\nSɔdola la ƒe ŋkɔe nye Nuteƒewɔla kple Nyateƒetɔ. Edrɔ̃a ʋɔnu eye wòwɔa aʋa le\ndzɔdzɔenyenye me. 12 Eƒe ŋkuwo le abe dzokaxɔxɔwo ene eye fiakuku geɖewo nɔ\neƒe ta. Woŋlɔ ŋkɔ aɖe ɖe eŋuti esi ame aɖeke menya o, negbe eya ŋutɔ ko. 13 Edo\nawuʋlaya si wonyrɔ ɖe ʋu me eye eƒe ŋkɔe nye Mawu ƒe nya. 14 Dziƒoʋakɔwo nɔ\neyome. Wonɔ sɔ ɣiwo dom eye wodo awu siwo wotɔ kple aklala biɖibiɖi, wofu tititi\neye wo ŋuti kɔ. 15 Yi ɖaɖɛ aɖe do tso eƒe nume esi wòatsɔ adza dukɔwo aƒo ɖii, aɖu\nwo dzi kple gatikplɔ. Efia wain le wainfiaƒe kple Mawu ŋusẽkatãtɔ la ƒe dziku\nhelihelῖ. 16 Woŋlɔ ŋkɔ sia ɖe eƒe awuʋlaya kple eƒe ata ŋu be, ‘FIAWO DZI FIA\nKPLE AƑETÔWO DZI AƑETÔ.”\n17 Mekpɔ mawudɔla aɖe le tsitre ɖe ŋdɔgbe, ame si do ɣli kple gbe sesẽ na\nxevi siwo katã le dzodzom le yame be, “Miva, miƒo ƒu hena Mawu ƒe fiẽnuɖuɖu ƒe\nkplɔ̃ɖoɖo gã la, 18 ale be miaɖu fiawo, aʋafiawo, kalẽtɔwo, sɔwo kple wo dolawo\nkpakple amewo katã ƒe lã, ablɔɖeviwo kple kluviwo, ame gblɔewo kple ame\n19 Tete mekpɔ lã wɔadã la kple anyigbadzifiawo kpakple woƒe aʋakɔwo,\nwoƒo ƒu hena awawɔwɔ kple ame si le sɔ ɣi la dzi kpakple eƒe aʋakɔ. 20 Ke wolé lã\nwɔadã la kple aʋatsonyagblɔɖila la ame si wɔ nukunu geɖewo le eƒe ŋkɔ me. Etsɔ\ndzesi siawo ble ame siwo xɔ lã wɔadã la ƒe dzesi, ame siwo hã subɔ eƒe legba la.\nWotsɔ wo kple eve la katã ƒu gbe ɖe aŋɔdzota si le bibim la me agbagbee. 21 Wowu\nwo dometɔ mamlɛawo kple yi si do go tso sɔdola la ƒe nume eye dziƒoxeviwo va ɖu\nwoƒe lã eye woɖi ƒo.\nƑe akpe ɖeka la\n20 Eye mekpɔ mawudɔla aɖe wòɖi tso dziƒo gbɔna. Ûeglobo la ƒe safui kple\ngakɔsɔkɔsɔ gã aɖe nɔ esi. 2 Elé ʋɔ driba la, da xoxo ma, ame si nye gbɔgbɔ vɔ̃ alo\nSatana eye wòblae hena ƒe akpe ɖeka. 3 Etsɔe ƒu gbe ɖe Ûegbobo la me eye wòtui\nkple safui hetre enu be magable dukɔwo azɔ o va se ɖe esime ƒe akpe ɖeka la nawu\nenu. Le ema megbe la, woaɖe gae hena ɣeyiɣi kpui aɖe.\n4 Mekpɔ fiazikpui aɖewo, siwo dzi ame siwo wona ŋusẽe be woadrɔ̃ ʋɔnu la\nnɔ, eye mekpɔ ame siwo nu wotso ta le, le woƒe ɖaseɖiɖi na Yesu kple Mawu ƒe nya\nla ta la ƒe luʋɔwo. Wogbɔ agbe eye woɖu fia kple Kristo hena ƒe akpe ɖeka. 5 Ame\nkuku mamlɛawo megbɔ agbe o va se ɖe esime ƒe akpe ɖeka la wu enu. Esiae nye\ntsitretsitsi gbãtɔ. 6 Yayratɔwo kple amekɔkɔewoe nye ame siwo kpɔ gome le\ntsitretsitsi gbãtɔ me. Ku evelia mekpɔ ŋusẽ ɖe wo dzi o, ke woanye Osɔfowo na\nMawu kple Kristo eye woaɖu dzi kplii hena ƒe akpe ɖeka.\nSatana ƒe anyidzedze\n7 Ne ƒe akpe ɖeka la de la, woaɖe Satana tso eƒe gaxɔa me 8 eye wòado go ayi\naɖable dukɔwo le xexeame ƒe dzogoe eneawo dzi, kple Gɔg kpakple Magɔg ne\nwoaƒo amewo nu ƒu hena aʋawɔwɔ eye le xexlẽme la, wosɔ gbɔ abe ƒutake ane. 9\nWozɔ to anyigba blibo la dzi heyi ɖade to ɖe Mawu ƒe amewo ƒe asaɖa, du si wòlɔ̃na\nvevie. Ke dzo ge tso dziƒo va fia wo katã. 10 Wotsɔ Satana, ame si ble wo la ƒu gbe\nɖe aŋɔdzota si le bibim la me, afi si wotsɔ lã wɔada la kple aʋatsonyagblɔɖila la hã\nƒu gbe ɖo. Woawɔ funyafunya wo zã kple keli tso mavɔ me yi mavɔ me.\n11 Tete mekpɔ fiazikpui ɣi gã aɖe kple ame si bɔbɔ nɔ edzi. Anyigba kple dziŋgɔlῖ si\nle eŋkume eye teƒe aɖeke meli na wo o. 12 Eye mekpɔ ame kukuwo, ame deŋgɔwo\nkple ame gblɔewo nɔ tsitre ɖe fiazikpui la ŋgɔ eye woʋu agbalẽwo. Woʋu agbalẽ\nbubu si nye agbegbalẽ la. Wodrɔ̃ ʋɔnu ame kukuawo ɖe nu si wowɔ woŋlɔ ɖe\nagbalẽawo me la nu. 13 Atsiaƒu tsɔ ame kuku siwo le eme la hena. Ku kple tsῖeƒe hã\nɖe woƒe ame kukuwo ɖe go eye wodrɔ̃ ʋɔnu ame sia ame ɖe nu si wowɔ la nu. 14\nWotsɔ ku kple tsῖeƒe ƒu gbe ɖe dzota la me. Dzota siae nye ku evelia. 15 Ne\nwomekpɔ ame aɖe ƒe ŋkɔ le agbegbalẽa me o la, wotsɔnɛ ƒua gbe ɖe dzota la me.\nYerusalem Yeye La\n21 Eye mekpɔ dziƒo yeye kple anyigba yeye, elabena dziƒo gbãtɔ kple anyigba\ngbãtɔ nu va yi eye atsiaƒu aɖeke hã megali o. 2 Mekpɔ Du Kɔkɔe la, si nye\nYerusalem yeye la, le ɖiɖim tso dziƒo tso Mawu gbɔ, eye woɖo atsyɔ̃ nɛ abe ŋugbetɔ\nsi wowɔ leke na hena srɔ̃a ene. 3 Tete mese gbe gã aɖe tso fiazikpui la gbɔ le\ngbɔgblɔm bena, “Azɔ la, Mawu ƒe nɔƒe le amegbetɔwo dome, eye wòanɔ wo gbɔ.\nWoanye eƒe dukɔ, Mawu ŋutɔ anɔ wo gbɔ eye wòanye woƒe Mawu. 4 Atutu aɖatsi\nsia aɖatsi ɖa le woƒe ŋkuwo dzi; ku loo, alo konyifafa alo avifafa alo vevesese\nmaganɔ anyi o, elabena nuɖoanyi xoxoawo nu va yi”\n5 Ame si nɔ anyi ɖe fiazikpui la dzi la gblɔ bena, “Mele nuwo katã wɔm\nyeyee! Tete wògblɔ be, “Ŋlɔ nu sia da ɖi, elabena nya siawo nye nya siwo dzi woaka\nɖo eye wonye nyateƒenyawo hã.”\n6 Eyi edzi gblɔ nam be, “Wowɔe vɔ. Nyee nye A kple Z, Gɔmedzedze kple\nNuwuwu. Ame si tsikɔ le wuwum la, mana tsii wòano tso agbetsivudo la me,\nfemaxee. 7 Ame si ɖu dzi la anyi nu siawo katã ƒe dome, eye manye eƒe Mawu eye\neya hã anye vinye. 8 Gake vɔvɔ̃nɔtɔwo, dzimaxɔsetɔwo, ame vɔ̃ɖiwo, hlɔ̃dolawo,\nahasiwɔlawo, akunyawɔlawo, Trɔ̃subɔlawo kple alakpatɔwo katã la, woƒe nɔƒe anye\naŋɔdzota si le bibim ŋɔdzitɔe la me. Esiae nye ku evelia.”\n9 Mawudɔla adre siwo lé kplu adre siwo me dɔvɔ̃ adre mamlɛawo le la\ndometɔ ɖeka va gblɔ nam be, “Va, ne mafia wò ŋugbetɔ la, esi nye Alẽvi la srɔ̃.” 10\nTete wòkɔm dzoe le Gbɔgbɔ la me, heyi ɖe to gã kɔkɔ aɖe dzi eye wòɖe Du Kɔkɔe,\nYerusalem, si le ɖiɖim tso dziƒo Mawu gbɔ la fiam. 11 Ele keklẽm kple Mawu ƒe\nŋutikɔkɔe eye eƒe keklẽ le abe kpexɔasi aɖe, abe yapiskpe ene eye eme kɔ keŋkeŋkeŋ\nabe kristalokpe ene. 12 Wotɔ kpɔ titri kɔkɔ aɖe ɖe eŋu, woɖe mɔnu wuieve siwo nu\nagbo le la ɖe glia me eye mawudɔla wuieve le agboawo nu. Woŋlɔ Israel ƒe to\nwuieveawo ƒe ŋkɔwo ɖe agboawo dzi. 13 Agbo etɔ̃ le ɣedzeƒe, etɔ̃ le anyiehe, etɔ̃ le\ndziehe eye etɔ̃ le ɣetoɖoƒe. 14 Woɖo gɔmeɖokpe wuiene na dua ƒe gliwo eye woŋlɔ\nAlẽvi la ƒe apostolo wuieveawo ƒe ŋkɔwo ɖe wo dzi.\n15 Mawudɔla si ƒo nu kplim la lé sikanu dzidzenu ɖe asi be yeadzidzi du la,\neƒe agbowo kple eƒe gliwo. 16 Wotso du la ale be eƒe kekeme kple didime siaa sɔ.\nEdzidze du la eye wòkpɔ be eƒe didime, kekeme kple kɔkɔme katã nye dzidzeme\nɖeka si nye kilometa akpe eve kple alafa eve. 17 Edzidze gli la ƒe titrime, eye le\namegbetɔ ƒe dzidzeka si mawudɔla la lé la nu la, titrime la le meta blaade-vɔ-atɔ̃. 18\nWotsɔ yapiskpexɔasi ɖo gli lae eye wotsɔ sika si me kɔ abe ahuhõe ene la tso du lae.\n19 Wotsɔ kpexɔasi vovovowo ɖo atsyɔ̃ na du la ƒe gɔmeɖokpee. Yapiskpe nye fli\ngbãtɔ, wotsɔ safirekpe ɖo fli eveliae, fli etɔ̃lia nye kalkedonikpe, fli enelia nye\nemeraldkpe, 20 woɖo fli atɔ̃lia kple sardonixkpe, fli adelia nye karneliakpe, adrelia\nnye krisolitekpe, enyilia nye berilkpe, asiekelia nye topazkpe, ewoliae nye\nkrisoprasekpe, wuiɖekɛliae nye yakintkpe eye wuieveliae nye ametistkpe. 21 Agbo\nwuieveawo nye kpexɔasi wuieve eye wowɔ agbo ɖe sia ɖe kple kpexɔasi ɖeka.\nWowɔ du mɔ gã la kple sika akuakua eye eme dza abe ahuhɔ̃e ene.\n22 Nyemekpɔ gbedoxɔ aɖeke le du la me o, elabena Aƒetɔ Mawu Ŋusẽkatãtɔ\nkple Alẽvi lae nye eƒe gbedoxɔ. 23 Du la mehiã ɣe alo ɣleti be woanae kekeli o,\nelabena Mawu ƒe Ŋutikɔkɔe naa kekelii eye Alẽvi lae nye eƒe akaɖi. 24 Dukɔwo azɔ\nle eƒe kekeli nu eye anyigbadzifiawo atsɔ woƒe atsyɔ̃ age ɖe emee. 25 Eƒe agbowo\nanɔ ʋuʋu ɖi ɖaa elabena zã mado le afi ma o. 26 Woatsɔ dukɔwo ƒe ŋutikɔkɔe kple\nbubu ava emee. 27 Nu makɔmakɔ aɖeke mage ɖe eme gbeɖe o, nenema kee nye\nŋukpenanuwɔlawo kple ameblelawo hã, ke ame siwo ƒe ŋkɔwo woŋlɔ ɖe Alẽvi la ƒe\nagbagbalẽ la me koe age ɖe eme.\n22 Tete mawudɔla la fia agbetsitɔsisi lam eye eme kɔ keŋkeŋkeŋ abe kristalokpe\nene, ele sisim tso Mawu ƒe fiazikpui la kple Alẽvi la gbɔ, 2 heva to dumɔ gã la titina.\nAgbeti la le tɔsisi la ƒe gowo kple eve dzi, etsea ku wuieve ɣleti ɖe sia ɖe eye eƒe\naŋgbawo nye nu si ahe dɔyɔyɔ vɛ na dukɔwo. 3 Fiƒode aɖeke maganɔ anyi azɔ o.\nMawu kple Alẽvi la ƒe fiazikpui anɔ du la me eye eƒe dɔlawo asubɔe. 4 Woakpɔ eƒe\nŋkume eye eƒe ŋkɔ anɔ woƒe ŋgo wo nu. 5 Zã maganɔ anyi o. Womahiã akaɖi ƒe\nkeklẽ alo ɣe ƒe keklẽ o, elabena Aƒetɔ Mawu ana akaɖi wo. Eye woaɖu fia tso mavɔ\nme yi mavɔ me.\n6 Mawudɔla la gblɔ nam be, “Nya siawo nye nya siwo ŋu woaɖo dzi ɖo eye\nwonye nyateƒe. Aƒetɔ la, nyagblɔɖilawo ƒe gbɔgbɔ ƒe Mawu la, dɔ eƒe mawudɔla be\nwòafia eƒe dɔlawo nu siwo ava dzɔ kpuie.”\n7 “Kpɔɖa, megbɔna kpuie! Woayra ame si lé nyagblɔɖi siwo le agbalẽ sia me la me\n8 Nye, Yohanes, nyee nye ame si se, hekpɔ nu siawo katã. Eye esi mese,\nhekpɔ nu siawo la, medze klo ɖe mawudɔla si ɖe nu siawo katã fiam la ƒe afɔnu be\nmasubɔe. 9 Ke egblɔ nam be, “Mègawɔe O! Nye hã dɔla ko menye abe wò ke ene\nkpe ɖe nɔviwò nyagblɔɖilawo ŋu kpakple ame siwo katã lé agbãle sia me nyawo ɖe\nasi la ŋu. Eya ta subɔ Mawu!”\n10 Tete wògblɔ nam be, “Mègatre nyagblɔɖi siwo le agbalẽ sia me nu o,\nelabena ɣeyiɣi la te tu aƒe. 11 Vɔ̃wɔla nenɔ vɔ̃wɔwɔ dzi, ame vɔ̃ɖi nenɔ nu vɔ̃ɖi\nwɔwɔ dzi, nyuiwɔla hã nenɔ nyuiwɔwɔ dzi eye ame si le kɔkɔe la, nenɔ kɔkɔenyenye\n12 “Kpɔɖa, megbɔna kpuie! Nye fetu kpe ɖe ŋutinye, eye maxe fe na ame sia\name le nu si wòwɔ nu. 13 Nyee nye A kple Z, Gbãtɔ kple Mlɔɛtɔ, Gɔmedzedze kple\n14 “Woayra ame siwo nya woƒe awuʋlayawo be woakpɔ mɔ ayi ɖe agbeti la\ngbɔ, eye be woato agboawo nu age ɖe du la me. 15 Ke avuwo, akunyawɔlawo,\nahasiwɔlawo, hlɔ̃dolawo Trɔ̃subɔlawo kple ame siwo lɔ̃ avatso eye wokanɛ hã la atsi\n16 Nye, Yesue dɔ nye mawudɔla be wòatsɔ ɖaseɖiɖi siawo na wò hena\nhameawo. Nyee nye Ke tso David me kple eƒe dzidzimevi. Nyee nye ŋukeɣletivi\n17 Gbɔgbɔ la kple ŋugbetɔ la gblɔ be, “Va!” Eye ame siwo le esem la hã\nnegblɔ be, “Va!” Ne tsikɔ le ame aɖe wum la, neva noe faa eye ame sia ame si lɔ̃ ko\nla nexɔ agbetsi wòano.\n18 Mele nu xlɔ̃m ame sia ame si le agbalẽ sia me nyagblɔɖiwo sem la be: Ne\name aɖe atsɔ nane akpe wo la, Mawu ana dɔvɔ̃ siwo katã ƒe nya woŋlɔ ɖe agbalẽa\nme la nava edzi. 19 Eye ne ame aɖe aɖe nya aɖewo le nyagblɔɖigbalẽ sia me la,\nMawu mana wòakpɔ gome le agbeti la kple du kɔkɔe si ŋuti woƒo nu le le agbalẽ sia\nme la me o.\n20 Ame si le ɖase ɖim le nu siawo ŋuti la gblɔ bena, “Ẽ, megbɔna kpuie”\nAmen. Va, Aƒetɔ Yesu.\n21 Aƒetɔ Yesu ƒe amenuveve nenɔ kple Mawu ƒe amewo. Amen.\nEpître de Jude →


Mateo 5 | Biblia Le Internet Dzi | Xexe Yeye Gɔmeɖeɖe\nYesu dze nufiafia gɔme le toa dzi (1, 2)\nNu asieke siwo hea dzidzɔ vanɛ (3-12)\nDze kple kekeli (13-16)\nYesu ana Se la nava eme (17-20)\nNuxlɔ̃ame le dzikudodo (21-26), ahasiwɔwɔ (27-30), srɔ̃gbegbe (31, 32), atamkakawo (33-37), vɔ̃ ɖoɖo vɔ̃ teƒe (38-42), lɔlɔ̃ na futɔwo ŋu (43-48)\n5 Esi wòkpɔ amehawo la, eyi to aɖe dzi, eye esi wòbɔbɔ nɔ anyi la, eƒe nusrɔ̃lawo va egbɔ. 2 Eye wòde asi nufiafia wo me be: 3 “Dzidzɔtɔwoe nye ame siwo nyae be gbɔgbɔmenuwo+ hiã yewo*, elabena woawo tɔe nye Dziƒofiaɖuƒe la. 4 “Dzidzɔtɔwoe nye ame siwo le nu xam, elabena woafa akɔ na wo.+ 5 “Dzidzɔtɔwoe nye ame fafawo,+ elabena woanyi anyigba la dome.+ 6 “Dzidzɔtɔwoe nye ame siwo dzɔdzɔenyenye ƒe dɔ kple tsikɔ le wuwum,+ elabena woaɖi ƒo na wo.+ 7 “Dzidzɔtɔwoe nye nublanuikpɔlawo,+ elabena woakpɔ nublanui na wo. 8 “Dzidzɔtɔwoe nye ame siwo dza le dzi me,+ elabena woakpɔ Mawu. 9 “Dzidzɔtɔwoe nye ame siwo wɔa ŋutifafa,*+ elabena woayɔ wo be Mawu viwo. 10 “Dzidzɔtɔwoe nye ame siwo yome wotina le dzɔdzɔenyenye ta,+ elabena wo tɔe nye Dziƒofiaɖuƒe la. 11 “Dzidzɔtɔwoe mianye ne amewo doa vlo mi,+ tia mia yome,+ eye wokaa aʋatso gblɔa nya vɔ̃ ɖe sia ɖe ƒomevi ɖe mia ŋu le tanye.+ 12 Mitso aseye, eye migli kple dzidzɔ,+ elabena miaƒe fetu+ lolo le dziƒo, elabena nenema kee woti nyagblɔɖila siwo do ŋgɔ na mi hã yome.+ 13 “Miawoe nye anyigba la ƒe dze;+ ke ne dze bu eƒe ŋusẽ ɖe, nu kae woawɔ nɛ be wòagaɖɔ ɖo? Womagate ŋu awɔ eŋudɔ na naneke o, ɖeko woatsɔe aƒu gbe ɖe xexe+ be amewo nazɔ edzi. 14 “Miawoe nye xexea ƒe kekeli.+ Du si le to dzi la, womate ŋu aɣlae o. 15 Womesia akaɖi dana ɖe kusi* te o, ke ɖe akaɖiti dzi boŋ, eye wòklẽna na ame siwo katã le aƒea me.+ 16 Nenema kee mina miaƒe kekeli naklẽ le amewo ŋkume,+ ale be woakpɔ miaƒe dɔ nyui wɔwɔwo,+ eye woakafu mia Fofo si le dziƒo.+ 17 “Migasusu be ɖe meva Se la kple Nyagblɔɖilawo ƒe nyawo ɖe ge ɖa o. Nyemeva wo ɖe ge ɖa o, ke boŋ be mana woava eme.+ 18 Mele egblɔm na mi le nyateƒe me be, ne dziƒo kple anyigba nu ate ŋu ayi gɔ̃ hã la, Sea ƒe ŋɔŋlɔdzesi suetɔ kekeake alo ŋɔŋlɔdzesi aɖe ƒe kakɛ aɖeke nu mayi o, va se ɖe esime nu siawo katã va eme.+ 19 Eya ta ame si daa se suetɔ siawo dometɔ ɖeka pɛ dzi, eye wòfiaa amewo be woawɔ nenema la, madze na Dziƒofiaɖuƒea me yiyi o. Ke ame si wɔna ɖe se siawo dzi, eye wòfiaa wo amewo la, adze na Dziƒofiaɖuƒea me yiyi. 20 Elabena mele egblɔm na mi be, ne miaƒe dzɔdzɔenyenye meƒo agbalẽfialawo kple Farisitɔwo+ tɔ ta sãa o la, miele Dziƒofiaɖuƒe la me yi ge akpɔ o.+ 21 “Miese wogblɔ na blematɔwo be: ‘Mègawu ame o,+ ke ame si wu ame la, adze ʋɔnudɔdrɔ̃.’+ 22 Ke nye la, mele egblɔm na mi be, ame si le dɔmedzoe+ dom ɖe nɔvia ŋu la, woabia akɔntae le ʋɔnudrɔ̃ƒe; eye ame si agblɔ gbɔɖiamenya ɖe nɔvia ŋu atsɔ ado vloe la, woabia akɔntae le Ʋɔnudrɔ̃ƒe Kɔkɔtɔ; eye ame si agblɔ be: ‘Èdzɔ lã ŋutɔ!’ la, adze na Gehena* ƒe dzo la me yiyi.+ 23 “Eya ta ne ètsɔ wò nunana va vɔsamlekpuia+ gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, 24 gblẽ wò nunana la ɖe afi ma le vɔsamlekpuia ŋgɔ, eye nàdzo ayi. Wɔ ŋutifafa kple nɔviwòa gbã, eye ne ètrɔ gbɔ la, nàtsɔ wò nunana la ana.+ 25 “Dzra wò kple ame si sama wò la dome ɖo kaba esi miele mɔa dzi yina, ale be ame si sama wò la nagatsɔ wò ade asi na ʋɔnudrɔ̃la, ne ʋɔnudrɔ̃la hã natsɔ wò ade asi na kpovitɔ, eye woade wò gaxɔ me o.+ 26 Vavã mele egblɔm na wò be, màdo go le afi ma akpɔ o va se ɖe esime nàxe gaku suetɔ kekeake* hã. 27 “Miese wogblɔ be: ‘Mègawɔ ahasi o.’+ 28 Ke nye la, mele egblɔm na mi be, ame sia ame si le ŋku lém ɖe nyɔnu ŋu,+ eye wòdzroe la, ewɔ ahasi kplii xoxo le eƒe dzi me.+ 29 Eya ta ne wò ɖusimeŋku hea wò dea nu vɔ̃ me* la, hoe ɖa nàtsɔ aƒu gbe.+ Elabena anyo na wò be nàbú wò ŋutinuwo dometɔ ɖeka wu be woatsɔ wò ameti blibo la aƒu gbe ɖe Gehena.*+ 30 Nenema ke ne wò nuɖusi hea wò dea nu vɔ̃ me la, lãe ɖa nàtsɔ aƒu gbe.+ Elabena anyo na wò be nàbú wò ŋutinuwo dometɔ ɖeka wu be wò ameti blibo la nayi Gehena.*+ 31 “Wogblɔ hã be: ‘Ame si gbe srɔ̃a la, nena srɔ̃gbegbalẽe.’+ 32 Ke nye la, mele egblɔm na mi be, ame si gbe srɔ̃a ne menye le ahasiwɔwɔ* ta o la, ede nyɔnua ahasiwɔwɔ ƒe tetekpɔ me, eye ame sia ame si ɖe nyɔnu si wogbe la, ewɔ ahasi.+ 33 “Miese hã be wogblɔ na blematɔwo be: ‘Mègaka atam nàgbe edziwɔwɔ o,+ ke boŋ nàxe wò adzɔgbeɖefewo na Yehowa.’*+ 34 Ke nye la, mele egblɔm na mi be: Migatà naneke o,+ eɖanye dziƒo o, elabena Mawu ƒe fiazikpui wònye; 35 alo anyigba o, elabena eƒe afɔɖodzinue;+ alo Yerusalem o, elabena Fiagã la ƒe due.+ 36 Eye mègatà wò ta hã o, elabena màte ŋu atrɔ ɖakui ɖeka wòazu ɣie alo yibɔ o. 37 Mina miaƒe ‘Ɛ̃’ nanye ɛ̃, eye miaƒe ‘Ao’ nanye ao,+ elabena nu si wu esiawo la, vɔ̃ɖitɔ la gbɔe wòtso.+ 38 “Miese wogblɔ be: ‘Ŋku ɖe ŋku teƒe, eye aɖu ɖe aɖu teƒe.’+ 39 Ke nye la, mele egblɔm na mi be: Migatsi tsitre ɖe ame vɔ̃ɖi la ŋu o, ke boŋ ame si ke ƒo wò ɖusitome la, trɔ ekemɛ hã nɛ.+ 40 Eye ne ame aɖe di be yeahe wò ayi ʋɔnu ne yeaxɔ wò awutewui la, tsɔ wò awudziwui hã nɛ;+ 41 eye ne ŋusẽtɔ aɖe zi dziwò be nàwɔ dɔ aɖe na ye ahazɔ kpli ye agbadroƒe ɖeka* la, zɔ agbadroƒe eve kplii. 42 Na nu ame si le nu biam wò, eye mègatrɔ megbe de ame si di be nàdo nu na ye la o.*+ 43 “Miese wogblɔ be: ‘Lɔ̃ hawòvi,+ eye nàlé fu wò futɔ.’ 44 Ke nye la, mele egblɔm na mi be: Miyi edzi mialɔ̃ miaƒe futɔwo,+ eye minɔ gbe dom ɖa ɖe ame siwo tia mia yome la ta,+ 45 ne miazu mia Fofo si le dziƒowo la ƒe viwo,+ elabena enana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo siaa.+ 46 Elabena ne ame siwo lɔ̃a mi koe mielɔ̃na ɖe, fetu kae le eme na mi?+ Ðe adzɔxɔlawo hã mewɔna nenema ke oa? 47 Eye ne mia nɔviwo koe miedoa gbe na ɖe, nu tɔxɛ kae wònye wɔm miele? Ðe dukɔwo me tɔwo hã mewɔna nenema ke oa? 48 Eya ta mizu blibo, abe ale si mia Fofo si le dziƒo la le bliboe ene.+\n^ Alo, “ame siwo le kuku ɖem be woana gbɔgbɔ la yewo.”\n^ Alo, “ŋutifafamewo.”\n^ Afi si wotɔa dzo gbeɖuɖɔwo ɖo le Yerusalem dua godo. Kpɔ Nya Tɔxɛwo Gɔmeɖeƒea.\n^ Egɔmeɖeɖe tẽe, “kuadra.” Kpɔ Megbenyawo B14.\n^ Egɔmeɖeɖe tẽe, “le nuwò ɖiam.”\n^ Efia, nudodo na ame deme maxɔmaxɔe.